عاشقی ڕاستگۆ… بەشی حەڤدەهەم – fgulen\nعاشقی ڕاستگۆ… بەشی حەڤدەهەم\nساڵانی ئیزمیر–کەستانەپازاری(١٩٦٦- ١٩٧٠)\nهیجرەت بەرەو ئیزمیر…\nمامۆستا م.فەتحوڵڵا گولەن، لە دوای ئەو فشار و لێپرسینەوانەی لە ئیدیرنە و کرکلارەلی توشی بوو، لە مانگی شوباتی ١٩٦٦ بۆ ماوەیەک مۆڵەتی وەرگرت و بەرەو ئەنقەرە بەڕێکەوت.\nپاش چوونی بۆ سەرۆکایەتی کاروباری ئاینی لە ئەنقەرە، سەردانی مامۆستا یەشار توناگیوری کرد، کە یاریدەدەری سەرۆکی کاروباری ئاینی ئەو کاتە بوو.\nمامۆستا یەشار توناگیور، نیازی ئەوەی هەبوو کە مامۆستا لە ئیزمیر دابمەزرێنێت. هەرچەندە مامۆستا خۆی دڵی پێوەی نەبوو، بەڵام بە هۆی زۆرلێکردنی مامۆستا یەشار توناگیورەوە، لە ١١ ی ئازاری ١٩٦٦، وەک وتاربێژێک لە شاری ئیزمیر دەستنیشانکرا.\nمامۆستا خۆی بەم شێوەیە باسی ئەو ڕووداوە دەکات:\nمۆڵەتم وەرگرت و دەستم بە گەشتێکی بچوکی ناوخۆی تورکیا کرد. سەردانی زۆرێک لە دۆستانی شوێنە جیاوازەکانی وڵاتم کرد. گەشتەکەم ماوەی ٤٠ ڕۆژی خایاند. لە کاتێکدا مۆڵەتەکەم تەنیا ٢٠ ڕۆژ بوو. چوومە ئەنقەرە و سەردانی مامۆستا یەشار توناگیورم کرد، کە لەو کاتەدا یاریدەدەری سەرۆکی کاروباری ئاینی بوو. باسی حاڵی خۆمم بۆ کرد و لەوێ ئەوەم بۆ دەرکەوت، کە ئەو نیازی شتێکی تری هەیە.\nکاتێک ئیزمیر بەجێدەهێڵێت، باسی ئەوەیان بۆ دەکات کە من لە شوێنی خۆی دادەنێت و زۆر پەسنی منیان بۆ دەکات. هەربۆیە بە منی وت” داوایەک بۆ پارێزگار بنوسە و داوای تاربێژێتی لە ئیزمیر بکە”. منیش کاتێک لە پڕێکدا ئەم تەکلیفەم خرایە بەردەم، سەرم سوڕما. منیش وتم: ئیزمیر شوێنێکی گەورەیە، قوتم دەدا، هەتا مومکین بێت، من بنێرن بۆ شوێنێکی بچوک لە ڕۆژهەڵاتی تورکیا. ئەویش زۆر پێداگری کرد. داواکەی بە کەسێکی تر نوسی و پاشان بە زۆر واژۆی پێکردم. پاشان داواکەی بردە بەردەمی سەرۆکی کاروباری ئاینی و واژۆیەکی بەویش کرد. خۆی واژۆی نەکرد، ئەمەش یەکێک بوو لە تەگبیرەکانی مامۆستا یەشار، چونکە هەمیشە بە حەزەرێکەوە هەنگاوی هەڵدەگرت.\nکاتێک گەڕامەوە کرکلارەلی، یەکەم کارم ئەوە بوو کە موفتی شارەکەم لە دامەزراندنم لە شاری ئیزمیر ئاگادار کردەوە. چونکە لەو کاتەدا وەک تاوانبارێک وەها بووم و دۆسیەی لێکۆڵینەوەم لەسەر کرابوویەوە. کاتێک موفتی ئەوەی بیست کە لە شوێنێکی تر دایانمەزراندووم، یەکسەر دۆسیەی لێپرسینەوەکەمی لە یاد کرد و پێ ناخۆش بوونی خۆی بە ڕۆشتنم پێڕاگەیاندم.\nجێهێشتنی کرکلارەلیم هەروەک مەراسیمی لێهات. ئۆتۆمبیلیان گرت و بە سەڵاوات و تەکبیرەوە هەتا ئیدیرنە بەڕێیان کردم. چاوم بە دۆستانی ئێدیرنە کەوت و ماڵئاوایم لە هەموویان کرد. هاتمە ئیستەنبول و بەمەبەستی ڕۆشتن بەرەو ئیزمیر و، سواری شەمەندەفەر بووم.\nنائیل نامیک پارێزگاری کرکلارەلی، بە نوسراوێکی فەرمی کە لە بەرواری ٢٥ ی ئازاری ١٩٦٦ بۆ فاروق سوکانی وەزیری ناوخۆی تورکیای ناردووە، ئەوەی پێ ڕادەگەیەنێت کە مامۆستا م.فەتحوڵڵا گولەن، لە بەرواری ٢١ ی ئازاری ١٩٦٦ لە کرکلارەلی ڕۆشتووە.\nهەروەها لە ڕۆژنامەی یەشیل یورتیش، لە بەرواری ٢٨ ی ئازاری ١٩٦٦، وتارێک سەبارەت بە ڕۆشتنی مامۆستا لە کرکلارەلی بڵاوکرایەوە.\nلە هەواڵەکەدا بەم شێوەی باسی ڕۆشتنی مامۆستا کرابوو:\nفەتحوڵڵا گولەن کە یەکێکە لە وتاربێژە گەنجەکانی شارەکەمان و ماوەی ساڵێکە لەم شارەدا وتار پێشکەش دەکات، ئێستا بۆ وتاربێژێتی لە ناوەندی شاری ئیزمیر گواستراوەتەوە. بە هۆی ئەرکە نوێکەیەوە هیوای سەرکەوتن بۆ مامۆستا فەتحوڵڵا گولەن دەخوازین و هەمیشە بە وتارەکانی سەرنجی کەسانی ڕۆشنبیری بە لای خۆیدا ڕاکێشاوە.\n“مامۆستا چۆنی لە ئیزمیر دەستبەکار بوو”\nمامۆستا یەشار توناگیور، لە پایزی ساڵی ١٩٦٥، وەک یاریدەدەری سەرۆکی کاروباری ئاینی ئەو کاتەی تورکیا دەست بەکار بوو.\nکاتێک خوێندکارەکانی و هاوڵاتیانی کەستانەپازاری پێی دەڵێن ” مامۆستا ئێمە بۆ کێ بەجێدە‌ێڵیت و لەبەرچی دەڕۆیت؟”، مامۆستا یەشاریش لە وەڵامدا پێیان دەڵێت” کەسێکی وەها بە نرختان بۆ دەنێرم، لە ماوەیەکی کەمدا منیش لەبیر دەکەن”.\nهەرچەندە ناوی هیچ کەسێکی بەوان ناڵێت، بەڵام جگە لە ناوی کەسێک، هیچ کەسێکی تری لە خەیاڵدا نەبوو. ئەویش جگە لە گەنجێکی تەمەن ٢٧ ساڵان، کە ناوی فەتحوڵڵا گولەن بوو، کەسی تر نەبوو.\nمامۆستا یەشار توناگیور بەم شێوەیە باسی دەکات:\nکاتێک ڕۆشتمە ئەنقەرە، یەکەم کارم ئەوە بوو، کە مامۆستا لە ئیزمیر دابمەزرێنم. بەم شێوەیە ئەم دامەزراوەیەی جێمهێشتبوو، ڕادەستی کەسێکی شیاو کرا. کام کارە مرۆڤ ڕز لەو دونیا گار دەکات ، ئەمە شتێکە کە تەنیا جەنابی حەق دەیزانێت. من بە ناوی خۆمەوە هیچ کارێکم نیە، کەوا پشتم پێی بەستبێت و بڵێم لە ژیانی ئاخیرەتدا ڕزگارم دەکات، بەڵام تەنیا بوومە هۆکاری کارێک، تەواوی هیواکانم لەسەر ئەو هەڵچنیوە. ئەویش دامەزراندنی مامۆستا م.فەتحوڵڵا گولەنە لە شاری ئیزمیر. بەڵێ لە ماوەی ٥ ساڵی ئەرکی یاریدەدەری سەرۆکایەتی کاروباری ئاینیدا، ئەمە باشترین کارێک بووە کە ئەنجامم دابێت”.\nمامۆستا لە ٢٥ ی ئازاری ساڵی ١٩٦٦، گەشتە کەستانەپازاری ئیزمیر. واتە لە مانگی ئازاری ١٩٦٦ هەتا دەگاتە مانگی ئایاری ساڵی ١٩٧٠، یەکەم قۆناغی ژیانی مامۆستا لە ئیزمیر، نزیکەی ٤ ساڵی خایاند.\nکاتێک مامۆستا بە دوو جانتای بچکۆلەوە گەشتە ئیزمیر، هەندێک لە مرۆڤەکان سەریان سوڕما. ماۆستا تەمەنی ٢٧ ساڵان بوو، خەڵکیش ئەوەیان بەلاوە سەیر بوو، کە بتوانێت سەرپەرشتی ئەو شوێنە بکات. تەنانەت هەندێ لە خەڵکی ئیزمیر بە مامۆستا یەشاریان وتبوو” مامۆستا لە ناو ئەم هەموو خەڵکەدا، تەنیا ئەو منداڵەت بۆ دۆزینەوە!”. هەندێکیشیان وتبوویان ئا ئەمەیە ئەو کەسەی کە مامۆستا یەشار دەیوت” کەسێکی وەها بەنرختان بۆ دەنێرم، تەنانەت ناوی منیش لەبیر دەکەن”.\nمامۆستا بۆ ئەوەی نەبێت بە ئەرک بەسەر کەسەوە، تەواوی کەلوپەلەکانی لە دۆڵابێکی شوشەی نزیک ژووری بەڕێوەبەری وەقفی مزگەوتەکە جێکردەوە. لە ژوورەکەشیدا قەنەفەیەک هەبوو کە شێوەی جێگەی خەوتنیشی وەردەگرت، مامۆستا ڕۆژانە وەک قەنەفە لەسەری دادەنیشت و شەوانیش پانی دەکردەوە و لەسەری دەخەوت.\n“یەک دوو کاتژمێر خەوتن”\nمامۆستا بەم شێوەیە باسی یادەوەریەکانی ئەو سەردەمەی دەکات:\nبە گوێرەی یەکەم لێکدانەوەکانم، بڕیاری ئەوەمدا کە پێویستە بە شێوەیەکی بەردەوام، چاودێری خوێندکارەکانم بکەم. پێویستی بەوە دەکرد، کە بۆ ماوەی ٢٤ کاتژمێر بەسەر سەریانەوە بوەستم. کاروباری گشتی خوێندکارەکانم پێویستیان بە مامەڵەیەکی لەو شێوەیە دەکرد. بە هۆی مەشقی بەردەوامی خۆمەوە، لاشەم بە تەواوی لاواز بوو بوو. وێڕای ئەمانەش، بە یەک دوو کاتژمێر خەوتن، بەرگەم دەگرت. هەندێک جار هەتا بەیانی نەدەخەوتم و بە بێداری دەمامەوە. شەوانە بەسەر تەوالێت و جێگەی خەوتن و حەمامەکاندا دەگەڕام و چاودیری خوێندکارەکانم دەکرد. لەلایەکەوە لە نزیکەوە چاودێری خوێندکارەکانم دەکرد و لەلایەکی ترەوە هەوڵی گۆڕینی شتە نایاسایەکانم دەدا.\nلەو کاتەی من گەشتمە ئیزمیر، ساڵی خوێندن تەنیا یەک دوو مانگی مابوو. بەو شێوەیە ئەو ساڵی خوێندنەمان تەواو کرد.\nلە پۆلەکانی کۆتاییدا چەند منداڵێکی سەرکەش هەبوو. تەمەنیان لەوانی تر گەورەتر بوو. مومکین نەبوو وەهایان لێبکەیت، کە گوێ لە قسە بگرن. پێش ئەوەی من بێم، لەلایەن سەرپەرشتیارەکانی ترەوە، زۆر بە دەمیانەوە درابوو. کاتێک زانیم کە هیچ چارەیەکم نەماوە، بە شێوەیەکی زۆر توند قسەم لەگەڵ یەک دوانێکیان کرد. هەندێکیان کاتێک خوێندیان تەواو کرد، شوێنەکەیان بەجێهێشت، هەندێکیشیان بە تەواوی ئاقڵ بوون.\nتەمەنم لە نێوان ٢٦ هەتا ٢٧ ساڵان بوو، هەربۆیە کارمەندان و خوێندکارەکانی ناو وەقفەکەش، هاتنی گەنجێکی وەک منیان پێ هەزم نەدەکرا. تەنانەت هەندێک لە مامۆستاکان، بە دەنگی بەرز قسەیان دەکرد و بە شێوەیک کەوا منیش گوێم لییبێت دەیانوت” مامۆستا یەشار بە هەموو توانیەوە ئەم منداڵەی بۆ دۆزینەوە؟!”.\nلە ڕاستیشدا یەکێک لەو کەسانەی سەرپەرشتیاری ئەو شوێنەیان دەکرد، ئەو کاتە و دواتریش هەر منی پێ قبوڵ نەکرا.\nیەکەم ڕۆژ کاتێک گەشتمە شوێنی کارەکەم، خوێندکارەکانی کۆکردەوە و وتی” لەمەودوا ئەم سەرپەرشتیاری ئێوە دەبێت، واتە شتێکە وەک بەڕێوەبەر!”.\nبێگومان ئەم جۆرە پێناساندنە منی زۆر دڵتەنگ کرد. هەر ئەم شێوازی پێ ناساندنەش، لە نێوان خوێندکارەکاندا ڕەنگدانەوەیەکی نەرێنی بە دوای خۆیدا هێنا. هەتا ئەو کاتەی بە تەواوی کاروباری بەڕێوەبردنی خوێندکارەکانم گرتە دەست، بەم هۆیەوە توشی زۆر ناڕەحەتی بووم.\nکاک عەلی ڕەزا، سەرۆکی وەقفەکە بوو. لە وەقفەکە زیاتر لە هەموو کەسێک، قسەی ئەو دەیخوارد.\nپاش ماوەیەک ئەوەم بیست کە لای دەستەی سەرپەرشتیاران پەسنی منی کردووە. هەموویانی کۆکردبوویەوە و پێی وتبوون” ئەم مامۆستایە هەتا ئێستا نانی ئەم وەقفەی ئێمە ناخوات، گەر یەکێک لە ئێوە دڵی بئێشێنێت، لێرە دەری دەکەم”. پاش تێپەڕینی ماوەیەک، هەم دەستەی سەرپەرشتیاران و هەم خوێندکارەکان، منیان قبوڵ کرد و لە نێوانماندا گەرموگوڕیەکی زۆر دروست بوو.\nپێش ئەوەی من بێم، کاک عەلی ڕەزا هەموو ڕۆژێک خودی خۆی هاتبوو، هەتا بتوانێت لە نزیکەوە کۆنتڕۆڵی خوێندکارەکان بکات. لە یەکەم ڕۆژەکانی منیشدا هەر دەهات و سەردانی دەکردین، پاش ئەوەی منی بینی کە هەموو ڕۆژێک بە پێوە سەرپەرشتیاری خوێندکارەکان دەکەم، ڕۆژێکیان هات و وتی” مامۆستا ئێرە لەمەو دوا بە تەواوی ئەمانەتی دەستی تۆیە”.\nئیدی لە دوای ئەو ڕۆژەوە، هیچ کاتێک بە مەبەستی کۆنتڕۆڵکردنی خوێندکارەکان نەهاتەوە بۆ وەقفەکە.\nپاش تێپەڕینی ٦ مانگ، شوێنێکیان بۆ من تەرخان کرد کە بریتی بوو لە کوخێکی لە دار دروستکراو. پانی و درێژیەکەی تەنیا دوو مەتر دەبوو.\nمن ٦ مانگی یەکەم هەمیشە لە بەڕێوەبەرایەتی دەمامەوە و دەتوانم بڵێم کەوا هەتا کارەکانم خستە سەر ڕێچکەی خۆی، هیچ کاتێک پشتم لەسەر زەوی دانەنا.\nکوخە دارینەکەمم زۆر خۆش دەویست، گەر قاچەکانم درێژ بکردایە، قاچم لە دیوارەکەی دەدا. دەستشۆر و تەوالێتی نەبوو. دەستم لە دەبەیەکی دەرەوە دەشۆرد. بەڵام ئەم کوخە بچوکە، بە شێوەیەک خزمەتی منی دەکرد، کە بە تەواوی منی تێر دەکرد. شوێنێکی زۆر سادە و خاکی بوو. بەڵام ئەم شوێنە بچوکە، پاش ماوەیەک بووە مایەی خزمەتگەلێکی زۆر گەورە. شوێنێک بوو وەک دیوەخانی لێهاتبوو.\nهەندێک جار عەلی ڕەزا لەگەڵ کاک ساجد، هەندێک جاریش سەففەت سۆلاک و کەسانی تریش سەردانیان دەکردم. منیش بە تایبەت چام لێدەنا و پێشکەشی میوانەکانم دەکرد. کاک عەلی ڕەزا بە دەنگە خۆشەکەیەوە تەلەفۆنی دەکرد و دەیوت” مامۆستا چایەکە ئامادەیە؟”. هەندێک جار منیش تەلەفۆنم دەکرد و دەموت” کاک عەلی ڕەزا چایەکە ئامادەیە”. بەڕاستی پیاوێک هەروەک ئەولیا وەهابوو”.\nکاک عەلی ڕەزا گیوڤەنیش بەم شێوەیە باسی ئەو ڕۆژگارە دەکات:\nمامۆستا یەشار توناگۆر لە ئەنقەرە دامەزرا، ئێمەش وتمان هەر دەبێت کەسێکمان لە شوێنی خۆی بۆ دابنێت. لە ڕاستیشدا دوای ئەوەی بەڵێنمان لێوەرگرت، ڕێگەمان دا کەوا ئێمە بەجێبهێڵێت. ئەویش مامۆستای بۆ ناردین. بەڵام بە لای هەموومانەوە مامۆستا زۆر گەنج بوو. هەموومان لە خۆمان دەپرسی : کە ئاخۆ دەتوانێت جێگەکەی مامۆستا یەشاری پێ پڕ بکرێتەوە.\nبەڵام مامۆستا لە ماوەیەکی زۆر کەمدا، بێ بنەمایی گومان و دوودڵیەکانمانی بۆ دەرخستین. ئەو زۆر لەسەروی پێشبینیەکانی ئێمەوە، کەسێکی خاوەن زانست، فەزیڵەت، لێبوردەیی و کەسێکی زۆر کارامە و ئیشکەر بوو. حەیران نەبوون بە دیسپیلینی مامۆستا، شتێک نەبوو کەوا لە دەستی مرۆڤدا بێت. هەم وانەی بە خوێندکارەکان دەتەوە، هەم خۆیشی سەرپەرشتی هەموویانی دەکرد.\nهەموو ڕۆژێک سەردانی ژوورەکەیم دەکرد. ژوورەکەی بە شێوەیەک بوو گەر قاچت ڕابكێشایە، قاچت لە دیوارەکەی توند دەبوو. پێکەوە چامان دەخواردەوە. مامۆستا بە دەستی خۆی چاکەی لێدەنا. لە ژوورەکەیدا سۆبایەکی بچوکی کارەبایی هەبوو. بەم سۆبا بچوکە، زۆرینەی کارەکانی خۆی بەڕێدەکرد. کاتێک پێکەوە قسەمان دەکرد، یاخود دەردەدڵمان بۆ یەکتری دەکرد، زۆرینەی کات ئەمەمان لە کاتی چا خواردنەوەدا ئەنجاممان دەدا. زۆرینەی دانیشتنەکانیشمان لە دوای نوێژی عەسر بوو.\nجارێکیان پێکەوە ڕۆشتین بۆ لای خاتونێکی دەوڵەمەندی شاری ئیزمیر، هەتا یارمەتیمان بدات بۆ کڕینی فەرش و ڕاخەرەکانی ناو خوێندنگەی زانستە ئیسلامیەکان. ئەمە شتێک بوو کە بە پێچەوانەی دیسیپلینەکانی مامۆستاوە بوو، بەڵام لەوێدا فیداکاری ئەنجامدا، هەمیشە حەیرانی فیداکاریەکانی ئەو بووم.\nمامۆستا بۆ ماوەی ٥ ساڵ لە کەستانەپازاری خزمەتی کرد، ژمارەیەکی زۆری لە خوێندکار پێگەیاند، خوێندکارەکانی ئەو زۆر جیاواز لە خوێندکاری تر بوون. کەسانێکی خاوەن شعور و وابەستە بە ڕەگی ڕۆحیانەوە بوون.\nخودی خۆی بە هەموو شتێکی خوێندکارەکانیەوە سەرقاڵ دەبوو. بە وانەکانیان، پەروەردەکردنیان، حاڵی کۆمەڵایەتیانەوە… ئەو هەم بەڕێوەبەر و هەم مامۆستای گەورەیان بوو. خوێندکارە پێگەشتووەکانیشی، بە گوێرەی ئەوە کەسانێکی پڕ ئیخلاس و ڕاستگۆیان لێ دەردەچوو. هەموو کاتێک هەستم بەم جیاوازیە کردووە.\nهەروەها بە وتارەکانی لە مزگەوتی کەستانەپازاری، سەرنجی زۆر کەسی بەلای خۆیدا ڕادەکێشا. لە ڕاستیشدا کەسێکی ناخ پڕ بوو. بەڵام لە هەمان کاتدا کەسێکی زۆر کارامە بوو لە دەربڕینی ئەوەی لە ناخیدایە. هێزی قەناعەت پێکردنی زۆر بەهێز بوو.\nئەو بابەتانەی لە وتارەکانیدا پێشکەشی دەکردن، مرۆڤی هەموو ئاستەکانی ڕازی دەکرد. هەرکەسێک بهاتایە بۆ وتارەکانی، گەر بە پێش بڕیارێکەوە نەهاتایەتە ژورەوە، بێگومان زۆر بە دڵی دەبوو. بە شێوەیەکی زۆر زانستی و تەکنیکی قسەی دەکرد. لە ڕاستیشدا زۆرێک لە وتارەکانی لەلایەن خەڵکەوە تۆمار دەکران.\nمامۆستا لە ساڵی ١٩٦٦ کە دێتە ئیزمیر، لە خەویدا دروستکردنی خوێندگەیەک دەبینێت، کە تەواوی دونیا لە خۆی دەگرێت و هەر بەو هۆیەشەوە هۆنراوەی “دونیایەکی نوێ” دەنوسێت. ئێستا خوێندکارانی خوێندنگەکانی خۆشەویستی لە ١٧٣ وڵاتی دونیا ،وەک میوەی ئەم خەوە دەبینرێن؛ لە فێستیڤاڵی زمان و کەلتوریشدا هۆنراوەی “دونیایەکی نوێ” لەلایەن ئەو خوێندکارانەوە دەوترێتەوە.\nمامۆستا وەک وەفایەک بۆ هاوڕێ دێرینەکەی، سەردانی مامۆستا سوات یڵدرم دەکات لە ئیزمیر.\nمامۆستا سوات یڵدرم بەم شێوەی باسی ئەو ڕۆژانە دەکات:\nلە پاش توزلا، لە خوێندنگەیەکی سەربازی بە ناوی “ئێغیرداغ و کوماندۆ” کۆرسێکی ٦ مانگیم دەخوێند. لەو ڕۆژەی ئەو کۆرسە تەواو دەبوو، مامۆستا لە ئیزمیرەوە هەستا و سەردانی منی کرد. ئەویش لەم کاتەدا لە بەشی ناوخۆیی وەقفی مزگەوتی کەستانەپازاری، وەک بەڕێوەبەر دەست بەکار بوو بوو. خەریک بوو زستانی دەستی پێدەکرد و لە مانگی شوباتدا بووین. پاش ئەوەی سەردانی ئیسپارتە و دەنیزلیمان کرد، پاشان ڕوومان لە ئەنقەرە کرد. لەوێ پێکەوە بەشداریمان لە کۆنفڕانسێکی نەجیب فازڵی ڕەحمەتی کرد. هەتا ناوچەی هۆپا لەگەڵ من هات و، بەو شێوەیە ماڵئاوایی لێکردم.\nمامۆستا لە بابەتی فیداکاریدا هیچ سنورێکی نەبوو. بەو ئیمکانیەتە کەمەی هەیبوو، لە ڕۆژئاوای تورکیاوە هەتا دوورترین شوێنی ڕۆژهەڵاتی تورکیا کە ناوچەی هۆپایە، هاتبوو بۆ سەردانی من.\nمنیش لەو کاتەدا لە ناوچەی هۆپا و لە شوێنێکی سەر سنور، لە پێگەیەکی وەهادابووم کە ٢٤ کاتژمێری ڕۆژم بە ئەنجامدانی ئەرک بۆ ئەژمار دەکرا و ڕۆژانە بە شێوەیەکی بەردەوام لە ئەرکدا بووم. سەرەڕای ئەوەی کە زۆرم لێکرد، بەڵام لە ترسی دیسپیلینی سەربازی کەوا مانەوەی لەلای من کێشەیەک دروست بکات، نەهاتە ژوورەکەمەوە و تەنیا دوو کاتژمێر لەلام مایەوە و پاشان بەجێیهێشتم. سەرەڕای ئەوەی چەندین ڕۆژ بەڕێوەبوو هەتا بگاتە لام، بەڵام وێڕای هەموو ماندوویەتی ڕێگاکەی، جگە لە دوو کاتژمێر زیاتر نەمایەوە.\nبڵاوبوونەوەی وتارەکانی مامۆستا لە گۆڤاری غوربەت:\nکەسانێکی وەک عەبدوڵا ئایماز و فەهمی کۆرو کە دەرچووی خوێندنگەی دواناوەندی زانستە ئیسلامیەکان بوون، ٣ مانگ جارێک گۆڤارێکیان بە ناوی غوربەتەوە دەردەکرد. ئیدی کەسانێکی وەک عەبدوڵا ئایماز، وەک چۆن داوایان لە مامۆستا یەشار توناگور دەکرد کەوا وتاریان بۆ بنوسێت، بە هەمان شێوە داوایان لە مامۆستا کرد، کە مانگانە وتاریان بۆ بنوسێت. مامۆستاش لە دوای ئەم تەکلیفەی ئەوان، دەستی بە نوسینی وتار کرد. یەکەم وتاری بە ناوی غوربەت بوو.(گۆڤاری غوربەت، نیسانی ١٩٦٦، ژمارە ٩). مامۆستا لەو گۆڤارەدا ٤ وتاری بڵاو کردەوە.\nلە تۆ تێنەگەشتین (١١)\nهاتینە دەرگای تۆ(١٢)\nماۆستا سەبارەت بە گۆڤاری غوربەت، بەم شێوەیە باسی یادەوەریەکانی دەکات:\nکاتێک هاتمە کەستانەپازاری، گۆڤاری غوربەت بڵاو دەکرایەوە. خوێندکارەکانی ئەوێش، هەندێک لە نوسینەکانم کە وەک ڕەشنووس وەهابوون، لەو گۆڤارەدا بڵاویان کردەوە.\nلە دەستەی نوسەر و سەرنوسەرانی گۆڤارەکەدا، کەسانێکی وەک عەبدوڵا ئایماز ، فەهمی کۆرو، مەهمەت بینیجی، کە لە پۆلی پێنجهەمی قۆناغی دواناوەندی بوون، بوونیان هەبوو. هەروەها کەسانێکی وەک ئیحسان ئێمجی و عوسمان ئێسکیجی ئۆغلوش بوونیان هەبوو، کە خوێندنی زانستە شەرعیەکانیان تەواو کردبوو.\nپێش منیش مامۆستا یەشار توناگیوریش چەند وتارێکی بۆ نوسیبوون. منیش چەند شتێک ڕەشکردەوە و لەو گۆڤارەدا بڵاوم کردەوە، بە ڕاستی ئەو گۆڤارەم خۆش دەویست. گۆڤارەکە ناوی غوربەت بوو، یەکەم وتاری منیش ناوی غوربەت بوو. هەروەها بە “تۆش لە غوربەتدایت” وتارەکەم تەواو کرد. هێندەی بیرم مابێت، وەکو ئێستا هەڵەچنی و ڕاستکردنەوە بۆ نوسینەکان نەدەکرا. لەوە دەچێت زۆر هەڵەشم تێدا کردبێت. بەڵام وەک ئازەریەکان دەڵێن” ئەو دیسان ڕۆحی من بوو”.\nلەو سەردەمەدا هەوڵمان دەدا شتێک ئەنجام بدەین، بەڵام ئەویش تەمەنێکی درێژی نەبوو. تەنیا لەسەر ئاستی ئیزمیر بڵاو دەکرایەوە و تیراژەکەی تەنیا ٣ هەزارێک دەبوو. هەربۆیە دەتوانم بڵێم کەوا زۆر بەهێز نەبوو.\nباڵندەکان چی دەڵێن؟\nلەو سەردەمەدا ڕۆژێکیان مامۆستا لە کاتی گەشتێکیدا، بە مەبەستی ئەنجامدانی نوێژی بەیانی، ڕوو دەکاتە گوندێکی شاری ئیزمیر و یەکێک لە خوێندکارەکانی ئەو سەردەمەی لەگەڵدا دەبێت، کە هەتا ئێستا چەندین کتێبی بڵاو کردۆتەوە و ئەویش کەس نیە جگە لە عەبدوڵا ئایماز.\nلەگەڵ هاوڵاتیانی گوندەکە، نوێژی بەیانی ئەنجام دەدەن و کاتێک لە مزگەوتەکە دێنە دەرەوە، دەبینن کەوا باڵندەکان دەچریکێنن.\nیەکێک لە گوند نشینەکان لە مامۆستا نزیک دەبێتەوە و دەپرسێت” مامۆستا ئەم باڵندانە چی دەڵێن”. دەشێت گوندنشینەکە چاوەڕێی ئەو وەڵامەی کردبێت کە مامۆستا بڵێت” ئەم باڵندانە یادی خودا دەکەن”.\nوەڵامەکەی مامۆستا سەرنجڕاکێش دەبێت و دەڵێت” ئەو باڵندانە دەڵێن، داوەشین بۆ خەڵکی ئەم گوندە، تەنیا ٤ کەس بۆ نوێژی بەیانی هاتوون!”.\nمامۆستا نیازی ئەوەی هەبوو گەنجێکی تەمەن ١٣ ساڵ کە ناوی مەسعود ئێریشەن بوو، بنێرێت بۆ خوێندنی هونەرە جوانەکان، چونکە لە کاتی بانگداندا دەنگێکی زۆر خۆشی هەبوو. لە بەشی هونەرە جوانەکانیش پێویست بە کەسانێک هەبوو کە خزمەت بکەن. بەڵام ئەم گەنجە لە دوای چەندین ساڵ، توانی دیداری مێژویی نێوان مامۆستا و پاپای ڤاتیکان ڕێک بخات و، لە هەمان کاتدا نوێنەری ڕۆژنامەی زەمان بوو لە شاری ڕۆما.


کوردیپێدیا - ئاسمان ئاهی بێکەس شینی کرد زەیل جێی ئەستێرەی کلداری گرت\n💬 ئاسمان ئاهی بێکەس شینی کرد زەیل جێی ئەستێرەی کلداری گرت | پۆل: پەند و ئیدیۆم | زمانی بابەت: 🏳 کوردیی ناوەڕاست\nئاسمان ئاهی بێکەس شینی کرد زەیل جێی ئەستێرەی کلداری گرت\nئاسمان بە هەنسەی ساردی لێقەوماوانە وا شین بووە، گوناه و تاوانی ستەمکاران فەلەکی گرتەوەو جێی بە ئاستێرەکلکدارەکان لەق کرد.\n1. 👁 لە ئاه و نزای مەزڵووم بترسە ئاهی چەند ماڵی ڕووخاند، بپرسە\n1. 👁 ئاهـ\n👌 ئەم بابەتە لەلایەن: (محەمەد پێنجوێنی)ەوە لە: Sep 19 2019 10:14PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Oct 11 2019 12:44AM باشترکراوە\n👁 ئەم بابەتە 1,700 جار بینراوە


نووچە نێت | ڕاستگۆیی بێ لایەنی| پێنج جەنەڕاڵى تورك دەستلەكاردەكێشنەوە\nپێنج جەنەڕاڵى تورك دەستلەكاردەكێشنەوە\nSeptember 2021 22 - 23:23:31\nرۆژنامەنووس سايجى ئۆزتورك، ئاماژە بەوە دەكات دەستلەكاركێشانەوەى جەنەڕاڵەكان لە ريزەكانى سوپاى توركيا زياد دەبێت، لە ماوەى رابردوو پێنج جەنەڕاڵى تر دەستيان لە كاركێشايتەوە.\nرۆژى چوارشەممە (22)ى ئەيلوولى (2021) ماڵپەڕى (زەمانى توركى) ناوەڕۆكى بابەتێكى رۆژنامەنووس سايجى ئۆزتوركى بڵاوكردەوە، كە ناوەرۆكەكەى باس لە دەستلەكاركێشانەوەى جەنەڕالەكان لە ريزەكانى سوپاى توركيا دەكات، كە لەبەشێكى ئەو بابەتەکەیدا هاتووە، "رۆژى يەكشەممەى رابردوو سێ جەنەڕاڵى سەر بە تيمى كۆماندۆ و هێزە تايبەتەكانى بەشدار لە ئۆپراسيۆنەكانى سووريا دەستيان لە كاركێشايتەوە، ئەوە لە كاتێكدايە پێشتريش دوو جەنەڕاڵى تر دەستيان لە كاركێشايتەوە".\nنووسەر لە بەشێكى ترى بابەتەكەى ئاماژە بەوە دەكات، "هەوڵدراوە ئەو جەنەڕاڵانەى دەستیان لەكاركێشاوەتەوە پاشگەز بکرێ،ەوە، بەڵام هەوڵەكان بێ ئەنجام بووە، پێشتر هەندێك رۆژنامە ناوى هاكان ئۆزتكين بەرپرسى ناوچەى ئۆپراسيۆنى قەڵغانى ئاشتى و مستەفا ئەنيس كوش بەرپرسى ليواى (49(ى كۆماندۆ لە بينگول و ئۆرهان ئەكيورت فەرماندەى ليواى هەشتى كۆماندۆ ناوەكانيان بڵاوكردەوە".\nنووسەر لە بابەتەكەى جەخت لەسەر ئەوە دەكاتەووە، "ئەو سێ جەنەڕاڵەى فەرماندەى هێزە تايبەتەكان و كۆماندۆ چەندين ساڵە بەشدارن لە ئۆپراسيۆنە سەربازييەكان، ئەو جۆرە دەستكاركێشانەوەیە شايستەى كارەكانيان نييە، بۆيە هەندێك پرسيار دروستبووە، كە ئەگەرى دروستبوونى كێشە هەيە، بەڵام تا ئێستا كێشىەكان ئاشكرا نەكراوە، چونكە لە كاتى خانەنشينكردنى هەندێك بەرپرسى سەربازى لە رێگەى كەناڵەكانى راگەياند، چەند بۆچوونێكى جۆراوجۆر لەسەر ئەو كێشانە خرايەروو، بۆيە پێويستە ئەو بۆچوونانە بەهەند وەربگيرێن، چونكە ئەوانەى دەستيان لەكار كێشايتەوە، كەسانێكى ئامادەى بەرەكانى شەڕبوون".


خۆپیشاندەران حکومەتی ناچارکرد چەندین بەڵین بدات | هاوپشتی\nHome ڕاپۆرت خۆپیشاندەران حکومەتی ناچارکرد چەندین بەڵین بدات\nعادل عه‌بدولمه‌هدی، سه‌رۆك وه‌زیرانی عێراق دوای سێ رۆژ لەبەردەوامی خۆپیشاندانەكان، درەنگانی شەوی رابردو لە وتەیەكدا چەند بەڵێنێكی بە خۆپیشاندەران داو رایگه‌یاند، لە هەفتەی داهاتوه‌وه بڕیار دەدەن بە بڕینەوەی موچە بۆ هەر خێزانێکی هەژار کە هیچ داهاتێکیان نیە، هه‌روه‌ها چاکسازی لە کەرتی نیشتەجێبوندا ده‌كه‌ن و هه‌لی كاریش بۆ بێكاران دابین ده‌كرێت.\nلەوتەیەكدا، عادل عەبدولمەهدی، دوای سێ رۆژ لە خۆپیشاندانە خوێناوییەكانی بەغداو چەند پارێزگایەكی دیكەی عێراق، داوای ئارامی له هاوڵاتیان و ره‌خساندنی ده‌رفه‌تی گۆڕانكاری كرد.\nسه‌رۆك وه‌زیرانی عیراق له وتاره‌كه‌یدا رایگه‌یاند”به‌ره‌به‌یانی هه‌ینی 4ی تشرینی یه‌كه‌می 2019، كاتژمێر هه‌شت قەدەغەی هاتوچۆ لە تەواوی عیراق هەڵده‌گیرێت، دەمانەوێت سیستەمی دیموکراسی عیراق بپارێزین و ئێستا ئێمە لە نێوان دەوڵەت و روخانی دەوڵەتداین و نابێت رێگە بدەین بەگەڕانەوەی ئەوانەی دەوڵەتیان کردبو بەسەر بازگە”.\nله وتاره‌كه‌یدا عادل عه‌بدولمه‌هدی چه‌ند بڕیارێكی تری ده‌ركرد و وتی”لە هەفتەی داهاتوه‌وه بڕیار دەدەین بە بڕینەوەی موچە بۆ هەر خێزانێکی هەژار کە هیچ داهاتێکیان نیە، هه‌روه‌ها چاکسازی لە کەرتی نیشتەجێبوندا ده‌که‌ین و هەلی کار بۆ بێکاران دابین دەكه‌ین”.\nئه‌وه‌شی خسته‌ڕو”پێویستە ژیان بگەڕێتەوە بۆ باری سروشتی خۆی لە هەمو پارێزگاکان و رێز لە دەسەڵاتی یاسا بگیرێت و لە خراپەکار و گەندەڵکاران نابورین”.وتیشی”چەند رۆژێک بەر لە ئێستا هه‌زار فەرمانبەری حکومەتمان داوه بەدادگا بە تۆمەتی گەندەڵی”.\nداوایشی لە ئەنجومەنی نوێنەران کرد “کە رێگەبدات بە تەواوکردنی پێکهاتەی ئەنجومەنی وەزیران و پڕکردنەوەی ئەو وەزارەتانەی کە هێشتا بە بەتاڵی ماونەتەوە، چونكه هەندێک لایەن دەیانەوێت خۆپێشاندان بەکار بهێنن بۆ تێکدانی دەوڵەت و ئامانجە سیاسیەکانیان و ئەوەیش لە هەندێک دروشمی خۆپیشاندەرانەوە هەستی پێدەکرێت”.\nعادل عه‌بدولمه‌هدی، سه‌رۆك وه‌زیرانی عیراق به خۆپیشانده‌رانی وت، كه نایانه‌وێت بەڵێنی بەتاڵ بدەن، دڵنیابن كه چاکسازیی دەکەن، تەنها ماوەیەکی کەمیان پێ بدەن بۆ چارەسەرکردنی بەشێک لە کێشەکان دواتر لێپرسینەوەیان لێبکەن، بەڵام هەندێک لە کێشەکان کەڵەکە بوی چەند ساڵی رابردوە بۆیە چارەسەری سیحرییان پێ نیە و کاتیان دەوێت بۆ چارەسەرکردنیان.\nلە رۆژی سێشەممەوە بۆ ماوەی سێ رۆژ، بە هەزاران كەس لە هاوڵاتیانی شارەكانی بەغداو چەند شارێكی دیكەی باشوری عێراق بە مەبەستی داواكردنی دابینكردنی هەلی كارو خزمەتگوزاری و ئەنجامدانی چاكسازیی رژانە سەر شەقامەكان و لەئەنجامی پێكداهەڵپژانیان لەگەڵ هێزەكانی پۆلیس قوربانییەكی زۆر لە خۆپیشاندانەكان كەوتەوە.\nبەپێی دوا ئامارەكان نزیكەی 30 كەس كوژراون زیاتر لە هەزار كەسیش بریندار بون.


یەکێتی زانایان و وەزارەتی ئەوقاف چەند پرسێک لەگەڵ وەزراەتی رۆشنبیری و لاوان گەنگەشە دەکەن\nبه‌رواری دابه‌زاندن: 08/09/2021 : 19:37:40\nرۆژی 6ی9ی2021 بەرێز د. عبدالله مەلا وەیسی سەرۆکی یەکێتی زانایان و بەرێز د. پشتیوان سادق وەزیری ئەوقاف و کاروباری ئایینی شاندێکی یاوەریان سەردانی وەزارەتی رۆشنبیری و لاوانیان کردو بە گەرمیەوە لەلایەن بەرێز حەمەی حەمە سەعید وەزیری رۆشنبیری و لاوان و د. سالار عوسمان بریکاری وەزارەت بە گەرمیەوە پێشوازی کران.\nلە دیداێکی دۆستانەدا گفتوگۆ لەسەر چەند پرسێکی گرنگی پەیوەست بە دۆخی راگەیاندنەکان و ئەرکی وەزارەتی ناوبراو میدیا بەگشتی و بابەتی ئازادی و بەزاندنی سنوورەکانی دابی گشتی و یاسا پەیوەندارەکان و بابەتی سوکایەتی و تەشهیرو بەرنامەی ئاست نزمی هەندێ کەناڵ کراو، تەئکید لە پێویستی کاراترکردنی رێنماییەکان بۆ کاری رۆژنامەوایی و کەناڵەکانی راگەیاندن کرایەوە، چونکە زۆر جار لە هەندی کەناڵ بابەت و فلم و بەرنامەی نەگونجاو و نەشیاو لەگەڵ داب و نەریتی کومەڵگەی کوردی بڵاو دەکرێتەوەو کاریگەری خراپ لەرووی کۆمەڵایەتی و کاردانەوەو نیگەرانی لەناو کۆمەڵگە لێ دەکەوێتەوە.\nلەو پێناوە باس لەوە کرا پێویستە هەرسێ هەماهەنگیەکانیان بەردەوام بێت لەپێناو دۆزینەوەی رێچاری گونجاو و دانانی ستراتیژێکی هاوبەشی پەیوەست بە دۆخ و تایبەتمەندی کوردستانەوە، بۆ ئەوەی بتوانن پارێزگاری لە بەهاو نەریتە رەسەکانی کۆمەڵگەی کوردی بکەن و ئاشتی کیان و کۆمەڵگەو پایەو تایبەتمەندی خێزان و تاکی کورد پارێزراو بێت و نەکەونە ژێر کاریگەری نێگەتیڤ و بەرنامەی نارێکەوە.\nژماره‌ی سه‌ردان : 8998814


نان - بنکەی روناکبیریی گەلاوێژ :: Gelawej\nچیرۆک May 20, 2021\nڤۆڵڤگانگ بۆڕشێڕت - لە ئەڵمانییەوە: ڕێبین حەمەئەمین\nناکاو ژنەکە لە خەو ڕابوو، کاتژمێر دوو و نیو بوو. بیری کردەوە کە بۆچی لە خەو بە ئاگا هاتووە؟\n"ئەها" لە ناندێن کەسێک خۆی بە کورسییەکدا کێشابوو. گوێی بۆ ناندێنەکە هەڵخست. بێدەنگ بوو، زۆر بێدەنگ. کاتێک دەستی بە تەنیشتی خۆیدا لەسەر چرپاکەدا گێڕا، چۆڵ بوو. ئەوە بوو کە بەتەواوی ئەو بێدەنگییەی خوڵقاندبوو: دەنگی هەناسەی پیاوەکەی نەدەهات. لەسەرجێ هەستا و بە شپرزەیی بە ناو ماڵە تاریکەکەدا بۆ ناندێن چوو. لە ناندێن بەیەک گەیشتن. کاتژمێر دوو و نیو بوو. ژنەکە شتێکی سپی لەسەر ساردکەرەوەکە بینی. ڕوناکی پێکرد. هەردوکیان لە کراسی خەودا بەرەوڕوی یەک وەستان. شەو، كاتژمێر دوو و نیو، لە ناندێن!\nلەسەر مێزی ناندێنکە ووردەنان کەوتبوو، ژنەکە تەماشایکرد کە پیاوەکە نانی لەتکردبوو. چەقۆکە هێشتا لەسەر مێزەکە بە تەنیشت دەورییەکەدا کەوتبوو، لەسەر پەدەردەکەش وردەنان.\nهەمیشە شەوان کاتێک بۆ سەر جێگا دەڕۆیشتن، ژنەکە پەردەی سەر مێزەکەی خاوێن دەکردەوە، هەموو شەوێک. بەڵام ئەوەتا ئێستا وردەنان لەسەر پەردەکە کەوتووە. چەقۆکەش لەوێدایە. ژنەکە هەستیکرد کە چۆن سەرمای سەر کاشییە ساردەکان دەخزێتە گیانییەوە و چاوی لەسەر دەورییەکە لابرد.\n"وامزانی لێرە شتێک هەیە." پیاوەکە گوتی و بە ناندێنەکەدا هەڵیڕوانی.\n"منیش گوێم لە شتێک بوو." ژنەکە گوتی و لەگەڵیدا هەستیکرد کە پیاوەکە شەوان لە کراسی خەودا بە تەواوی پیر دیارە، وەک ئەوەی لە ڕاستیدا هەیە: شەست و سێ ساڵ. بە درێژایی ڕۆژ هەندێجار گەنجتر دیارە.\n"خۆ ئەو تەواو پیر دیارە..." پیاوەکە بە زەینیدا هات. "لە کراسی خەودا ئێجگار پیر دیارە" بەڵام ئەوە هی پرچێتی ڕەنگە، بۆ ژنان پیری کەوتووەتە سەر پرچییان لە شەودا. پرچ بەجارێک پیریان دەکات.\n"پێویست بوو پێڵاوت لە پێ بکردایە، ئاوا پێخاوس لەسەر ئەم کاشییە ساردانە خۆت نەخۆش دەخەیت ئاخر." ژنەکە گوتی و سەیری پیاوەکەی نەدەکرد، لەبەرئەوەی نەیدەتوانی بەرگەی ئەوە بگرێت کە پیاوەکەی درۆ دەکات، پاش ئەوەی سی و نۆ ساڵ بوو هاوسەر بوون.\n"وامزانی لێرە شتێک هەیە" پیاوەکە دووبارە گوتی و لەم سوچ بۆ ئەو سوچی ناندێنەکە هەڵیڕوانی.\n" گوێم لە شتێک بوو لێرە، وامزانی لێرە شتیک هەیە."\n"منیش گوێم لە شتێک بوو بەڵام لەوەدەچێت هیچ نەبوو بێت."\nژنەکە دەورییەکەی لەسەر مێز لابردو بە پەلەپیتکە ووردە نانی سەر پەردەی مێزەکەی لابرد.\n"نا، پێدەچێت هیچ نەبووبێت."پیاوەکە دڕدۆکانە گوتی.\nژنەکە هات کە یارمەتی پیاوەکە بدات. " وەرە، لەوەدەچێت دەرەوە بووبێت، وەرە بۆ سەرجێگا. لەسەر ئەم کاشییە ساردانە نەخۆش دەکەویت."\nپیاوەکە تەماشای پەنجەرەکەی دەکرد و گوتی:" بەڵێ، لەوەدەچێت دەرەوە بووبێت. وامزانی لێرەیە."\nژنەکە دەستی بۆ پلاکەکە درێژکرد و بە خەیاڵیدا هات، پێویستە ڕوناکییەکە بکوژێنمەوە، ئەگینا چاوم هەر لەدوای دەورییەکە دەبێت. نابێت چاولەدوای بم. "وەرە دەی" ژنەکە گوتی و ڕوناکییەکەی کوژاندەوە. " پێدەچێت دەرەوە بووبێت، لە کاتی ڕەشەباد، گەرووی سەربانەکە هەمیشە بەر دیوارەکە دەکەوێت. بەدڵنییاییەوە گەرووی سەربانەکە بووە، لە کاتی ڕەشەبادا هەمیشە تەقە تەق دەکات.\nهەودووکیان پێخاوس بەناو ڕاڕەوە تاریکەکەدا بۆ ژووری نوستن چوون.\n"ڕەشەبایە بە دڵنیاییەوە." پیاوەکە گوتی. " تەواوی شەو ڕەشەبا بوو."\nکاتێک لەسەر جێگا ڕاکشان، ژنەکە گوتی: "بەڵێ، تەواوی شەو ڕەشەبا بوو. ڕەنگە گەرووەکە بوو بێت."\n"وامزانی لە ناندێنە، بەڵام ڕەنگە گەرووەکە بوو بێت." پیاوەکە بەجۆرێک گوتی، وەک ئەوەی خەو بردبێتییەوە. بەڵام ژنەکە هەستیدەکرد، کە دەنگی پیاوەکە چەند ساختەیە، کاتێک درۆی دەکرد."ساردە..." گوتی و بە هێواشی باوێشکی دا." من خۆم دەخزێنمە ژێر جێگا. شەوشاد."\n"...شاد" وەڵامی دایەوە. "بەڵێ، زۆر زۆر ساردە." پاشان هەموو شت بێدەنگ بوو.\nپاش چەند خولەکێک ژنەکە گوێی لێبوو کە پیاوەکە هێواش و بە وریایی شتێک دەجوێ. ژنەکە بە ئەنقەست و هاوسەنگ هەناسەی دەدا، هەتا پیاوەکە هەستنەکات کە هێشتا بەئاگایە. بەڵام پیاوەکە ئەوەندە بە شیرازەییەوە دەیجوو، کە ژنەکە بەوە خەو بردییەوە.\nئێوارەی دواتر کاتێک پیاوەکە بۆ ماڵ گەڕایەوە، ژنەکە چوار پارچە نانی خستە پێش پیاوەکە. وەکووتر هەمیشە بۆیهەبوو تەنیا سێ پارچە بخوات." دەتوانی بە ئیسراحەت چوار پارچە بخۆیت." ژنەکە ئەوەی گوت و لەبەردەم گلۆپەکەدا لاچوو." ئەم نانەم زۆر پێناکەوێت، تۆ دانەیەک زیاتر بخۆ. من ئەم نانەم زۆر باش پێناکەوێت." ژنەکە بینی کە پیاوەکە چەند بە پەرۆشەوە بەسەر دەورییەکەدا چەمایەوە. سەری هەڵنەدەبڕی. ئەو لەحزەیە ژنەکەی زۆر ئازار دا.\n"تۆ کە ناتوانی هەر دوو پارچەش بخۆیت." پیاوەکە بەسەر دەورییەکەوە و گوتی.\n"با، ئێواران نانم باش پێناکەوێت. تۆ بیخۆ پیاوەکە، بیخۆ."\nپاش ماوەیەک ژنەکە لە ژێر گلۆپەکەدا بە تەنیشت مێزەکەوە دانیشت.


سیستانی بۆ حكوومه‌ت: مه‌بنه لاگیری كێشه‌كانی ئێران و ئه‌مه‌ریكا\n:: AM:08:29:15/05/2019 \nعه‌لی سیستانی ڕابه‌ری شیعه‌كانی عێراق له‌باره‌ی گرژییه‌كانی نێوان ئه‌مه‌ریكا و ئێران و دۆخی عێراق به گشتی، له ڕێی كه‌سانی تره‌وه نامه و پشتیوانی بۆ عادل عه‌بدولمه‌هدی سه‌رۆك وه‌زیرانی عێراق دووپاتكردووه‌ته‌وه و داوایشی كردووه، كه عێراق بێڵایه‌ن بێ له شه‌ڕ و گرژییه‌كانی نێوان ئه‌مه‌ریكا و ئێران و پشتیوانی ته‌واوه‌تیشی ده‌ربڕیوه بۆ عه‌بدولمه‌هدی كه ڕووبه‌ڕووی گه‌نده‌ڵكاران ببێته‌وه و گوێ به فشاری حزبه‌كان نه‌دات.\nڕۆژنامه‌ی "العربی الجدید" بڵاوی كردووه‌ته‌وه، كه سیستانی به‌شێوه‌یه‌كی ناڕاسته‌وخۆ په‌یامی بۆ میلیشیاكانی شیعه‌یش ناردووه، كه به هیچ شێوه‌یه‌ك نه‌چنه ناو شه‌ڕی ئه‌مه‌ریكا و ئێرانه‌وه، هه‌رچه‌نده به ته‌واوی په‌یامه‌كه بۆ میلیشیاكان ڕوونه، به‌ڵام تا ئێسته دڵنیایی نییه، كه ئه‌وان نه‌چنه ناو شه‌ڕه‌كه و پشتیوانی كۆماری ئیسلامی ئێران نه‌كه‌ن.\nسه‌رچاوه‌یه‌كی باڵای سیاسی بۆ ڕۆژنامه‌كه گوتویه‌تی، به‌هۆی ئه‌وه‌ی عه‌بدولمه‌هدی ڕووبه‌ڕووی به‌رژه‌وه‌ندی حزبه‌كان بووه‌ته‌وه، زۆرێك له لایه‌نه‌كان به ناڕاسته‌وخۆ سكاڵایان بردووه‌ته لای سیستانی، بۆ ئه‌وه‌ی دووری بخه‌نه‌وه و كه‌سێكی تر له شوێنی دابنرێ، به‌ڵام له وه‌ڵام دا عه‌لی سیستانی ده‌ستخۆشی له عه‌بدولمه‌هدی كردووه و پشتیوانی خۆیشی بۆ ده‌ربڕیوه كه به‌رده‌وام بێ له ڕووبه‌ڕووبوونه‌وه‌ی گه‌نده‌ڵكاران و گوێ به حزبه‌كان نه‌دات.\nئه‌وه‌ی كه مه‌رمه‌جه‌عییه‌تی لێی نیگه‌رانه، نه‌بوونی خزمه‌تگوزاری و باشترنه‌بوونی دۆخی ژیان و خزمه‌تگوزاری هاووڵاتییانه، كه هه‌مووان به ئاواته‌وه‌ن و هیوا بۆ باشبوونه‌وه‌ی ژیانیان ده‌خوازن. بۆیه مه‌رجه‌عییه‌ت داوایان له عه‌بدولمه‌هدی كردووه، له‌و ڕووه‌وه هه‌نگاوی گه‌وره بهاوێژێت.


گیان لەدەست دانی کۆڵبەرێکی کورد - كۆمه‌ڵه‌ی مافی مرۆڤی کوردستان\nKMMK: چوار شەممە ۱۳ی پوشپەڕی ۱۳۹۷ ی هەتاوی کۆڵبەرێکی کورد بە ناوی ” مەنسور سوهرابی ” لەکاتی کۆڵبەریدا بە هۆی زەختی زۆر دڵی دەوەستیت و گیانی لەدەست دەدات.\nبە پێی هەوڵاەکە: ئەو کۆڵبەرە، تەمەن ۵۰ ساڵان و دانیشتوی نودشەی سەر بە شاری پاوەیە و خاوەن سێ منداڵە و بە هۆی زەختی زۆر و قورسی رێگا و کۆڵەکەیەوە دڵی دەوەستێت و گیانی لەدەست داوە.\nبە گوێرەی هەواڵەکە تەرمی ناوبراو لە لایەن کۆڵبەرانی ترەوە دەبرێتە ناوەندی دەرمانی نودشە و پاشان تەسلیمی بنەماڵەکەی دەکرێتەوە.\nجێگای ئاماژەیە کە: رۆژهەڵاتی کوردستان وەک یەکێک لە ناوچە دەوڵەمەندەکان لە بوار ژیرخان و سەرخانی کانگا سروشتیەکان بە هۆی سیاسەتی دژە مرۆڤانە لە رۆژهەڵاتی کوردستان لە لایەن بەرپرسانی کۆماری ئیسلامیەوە هەژاری و بێکاری باڵی گرتوە بە سەر رۆژهەڵاتی کوردستاندا و شارۆمەندانی رۆژهەڵاتی کوردستان بە نەخوازراو و لە ڕوی ناچاریەوە روو لە پیشەی کۆڵبەری دەکەن بۆ دەستکەوتی پژێوی ژیان بەڵام بە هۆی قورسی رێگا و بارەکانیان زۆر جار توشی روداوی نەخوازراو دەبن و هێزە ئەمنیەتیەکانیکۆماری ئیسلامی ئێرانیش هەروەها بۆ خۆیان بونەتە مەترسی و هەڕەشەیەکی گەورە لەسەر ڕێگای کۆڵبەران.\n← لە ئاکامی گوشاری ئیتلاعات، عیرفان ڕەشیدی چالاکی مەدەنی و ژینگەپارێز دەست بەسەر کرا\nهاوڵاتی کوردی خوراسانی زیندانی بۆ بڕدرایەوە →


ژنانی گەرمیان گردبوونەوە و داواکارن داواکاری گشتی لەکەیسەکانی ژناندا ڕۆڵ ببینێت – کوردی – RojNews.News\n25/11/2020 - 11:35:46 am\nڕێکخراوەکانی ژنان لە گەرمیان گردبوونەوە و هۆشداریی دەدەن لە هەڵکشانی کوشتنی ژانان و داوا دەکەن، داواکاری گشتی لە کەیسەکانی ژناندا ڕۆڵ ببینێت و لێکوڵینەوەی جدی بکرێت، هەر لە گردبوونەوەکەشدا چەند داواکارییەکیان خستەڕوو.\nبەیانی ئەمڕۆ، لە پارکی مەشخەڵ لە شارۆچکەی کەلاری ناوەندی ئیدارەی گەرمیان، ئەندامانی ژمارەیەک لە ڕێکخراوەکانی ژنانی گەرمیان گردبوونەوەیەکیان بەبۆنەی ۲٥ نۆڤەمبەر ڕۆژی جیهانی بەرەنگاربوونەوەی توندوتیژی دژی ژنان ئەنجامدا.\nلە گردبوونەوەکەدا، ژنان کۆنگرەیەکی ڕۆژنامەنووسیان ئەنجامدا و ڕاگەیەنراوێکیان خوێندەوە، شۆخان ڕۆستەم، لەسەر ناوی بەشداربووانی گردبوونەوەکە بە دەزگاکانی ڕاگەیاندنی وت: لەم ڕۆژەدا بەپێویستی دەزانین خەمی ئەوە بخەینەڕوو، کە کوشتنی ژنان ڕۆژ بەڕۆژ لە هەڵکشانێکی ترسناکدایە، کە بەشێکی زۆری ئەم حاڵەتانە بە تەمومژاوی مانەتەوە، بەوپێیەی لەئەمساڵدا حەوت ژن بوونەتە قوربانی لەگەرمیان تاکو ئێستا سزای تاوانباران و هۆکارەکانیان ڕوون نیە، ئەوەی جێگای داخە لەم حاڵەتانەدا سەروەری یاسا بەرقەرار نیە و وەک پێویست ڕۆڵی خۆی نابینیت، ئەمەش مەترسی دەخاته سەر ژیانی هەموو ژنان له کۆمەڵگادا.\nهەروەها ئاماژەی بەوەدا، وەک ڕێکخراوەکانی ژنان ئیدانەی کوشتنی ژن دەکەین لەژێر هەرناونیشانێک و ئایدۆلۆژیایەک بێت، بۆ دەبێت ژنان قوربانی کارەقێزەونەکان بن؟ ئەگەر بڕیارە ژن بکوژرێت، دەبێت بەرامبەرەکەی کە پیاوە ئەویش بکوژرێتەوە، چونکە تاوانی شەرەف بەیەک کەس ناکرێت، حوکمی کوشتن دادگایەکی عادل حوکمی لەسەر دەدات نەک براو عورف و عادەت، وە لە هیچ ئاینێکدا کوشتنی ژن ڕەوانیە، بۆیە ئێمە ئەم داواکارییانە دەخەینە ڕوو:\nـ گەیشتنی تاوانبارانی کوشتنی ژنان بەسزای خۆیان و ناساندنیان بە کۆمەڵگا.\nـ لێکوڵینەوەی جدی بکرێت لە کەیسەکانی ژنان بەتایبەت کەیسەکانی کوشتن.\nـ داواکاری گشتی ڕۆڵی خۆی ببینێت لەکەیسەکانی ژناندا.\nـ بەشداریکردنی لیژنەیەکی تایبەت کە پێکبێت لە لایەنە پەیوەندیدارەکان و ڕێکخراوەکانی ژنان، لەکاتی لێکوڵینەوە و دانیشتنەکانی دادگاییکردنی کەیسەکانی ژناندا.\nدواتر، لە چالاکییەکی هونەریدا، پارچە میوزکێکی تایبەت پێشکەشکرا و ژنان گوڵیان لەسەر لافیتەی بەسە کوشتنی ژنان دانا.\nڕژاک لە سلێمانی ٨ی ئازاری لە ژنان پیرۆزکرد\nبە ئاهەنگێکی گەورە ڕۆژی جیهانیی ژنان بەرز ڕادەگیرێت


دارا خونچە : ئەمن نەزانم ! . – WTARIKURD\nدارا خونچە : ئەمن نەزانم ! .\nوە درێژایی قۆناغی پەروەردەیی زارۆکیی و نەوجەوانییم تا ئەو دەمەی خۆم بوومە خاوەنی خۆم لە گۆمی نەزانینیان نوقم کردبووم ؛ دایکم لە جیاتی ئەوەی فێرم بکا کە درۆ و دزیی دوو هەڵسوکەوتی خراپن و مرۆڤەکان تووشی دەردەسەریی دەکەن .. دەیگۆت ئەگەر درۆ و دزیی بکەی ئەوە (خودا!) چاوت کۆرە دەکا ! ئەگەر گێڕایەلی داک و بابت نەبی ئەوە لە نێو گۆڕەکەت مشک و مار و دووپشک دەتخۆن .. کە زیندییش بوویەوە وە ئاوری (دۆزەخ!) دەتسوتێنن ! بابم دەگەڵ ئەوەی زۆر وە ئاواتی ئەوەوە بوو میللەتەکەمان لە ژێر ستەمی بەعسییەکان رزگار ببی و سەربەخۆییەکی خۆی وەربگری لێ هەردەم دەیگۆت ئەوەی بەدوو میللەت بکەوی لە کۆتاییەکەی یان ”سفر ” هیچ وەدەست دەبی یان ئەوەتە وە گوللەیەک ساردی دەکەنەوە و لە تڕێ سەی دەچی! زۆربەی هەرە زۆری کەسوکار و خزمانیشم دەیانگۆت ‘کە چوویە شاری کۆران دەبی دەست وە چاوانتەوە بگری! یان دەیانگۆت کەسی ژیر ئەو کەسەیە کە بتوانی دەست وە کلاوەکەی خۆیەوە بگری و با نەیبا! یان دەیانگۆت حکومەت دیوارەکی پتەوە هەر کەسەک بیەوێ ملی پێوە بنێ و بیڕووخێنی ئەوە بێ گومان ملی خۆی دەشکێ! یان و یان و … هتد .\nهەرچەندە لە سەردەمی نەوجەوانییم دەگەڵ ئەوەی زۆر تۆبزییان لێ دەکردم تا بچمە رێزی ” یەکێتیی قوتابیان ” ی سەر وە رژێم لێ هەر نەچووم .. پاش نەوجەوانییش هەر نەبوومە بەعسی – لەو سەردەم زۆر وە دەگمەن خەڵک هەبوون بتوانن بەعسی نەبن – بەڵکە وە پێچەوانەوە پەیوەستی رێکخراوبوون و سیاسەتی بەرگرییکارانە بووم و بەرەی گەلم هەڵبژارد .. هەروا لە رۆژە سەختەکانیشدا هەفت ساڵ پێشمەرگایەتییم کرد و زۆر جار لەسەر لێواری مەرگ دەگەڕامەوە تا لە بەهاری ١٩٩١ وە پێشمەرگەیی گەڕامەوە نێو شارەکان … ئەوانەش هەمووی لەبەرئەوەی چونکە دەمزانی نەک هەر ئەو بەرگرییانەم بەڵکە ئەنجامدانی سادەترین بەرگرییش لە دوارۆژدا ئەنجام و بەرهەمی خۆی دەبی .. لێ دەگەڵ ئەوانەش ئەمن هێشتا هەر کەسەکی نەزان بووم و (نەزانم و نەزانیش دەبم !) چونکە ئەو نەزانییەی من لە پێنج و دوو رۆژەکی تەمەنی خۆم لۆم چێنەبووە و هەر لەو گۆڕەش پەیدا نەبووە بەڵکە بنچینەیەکی مێژوویی هەیە :\nوە کورتییەکەی لە پاش رووخانی دەسەڵاتی مادەکانەوە تا ئێستا ئەوە ٢٥٦٤ ساڵە کوردان هیچ سەربەخۆییەکی خۆماڵیی و پوختی خۆیان نەبووە .. ئەگەر جاروبارەکیش و لێرە و لەوێی کوردستان دەسەڵاتەکی چارچیوەداری تەسکی شارەک یان شارۆچکەیەک یان ناوچەیەکیان هەبووبی ئەوە ئەویش هەر وە شێوەی میرنشینیی و وابەستەیی بووە وە دەسەڵاتدارە ستەمگەرە رەگەزپەرستەکانی نێو میللەتەکانی دەوروبەری کوردستان ، هەڵبەتە هاوکات دینەکانیش کاریگەرییەکی یەکجار زۆریان هەبووە لەسەر بڵاوبوونەوە و خەستکردنەوە و درێژپێدانی ئەو نەزانینە وە تایبەتییش دینی ئیسلام کە ١٤١٩ ساڵ پێش ئێستا لە رێی شەڕەوە وەسەر خەڵکی کوردستان داسەپا و لەوساکەوە تا ئێستا هەمیشە وەک داردەستی دەسەڵاتە رەگەزپەرستە داگیرکەرەکان هۆکارەکی زۆر گەورە بووە لە پێشێلکردنی مافە نەتەوەیی و نیشتیمانیی و مرۆییەکانی خەڵکی کوردستان تەنانەت لە نێوخۆشدا وە تایبەتییش لەوڕۆدا پێگەیەکی بەرچاوی هەیە لە نێو کۆمەڵ .. ئەدی ئەوە نییە رێڕەوە ئیسلامییەکانی وەک (هەردوو تەریقەتی قادریی و نەقشبەندیی ، وەهابییەکان ، سەلفییەکان ، دەستەگەرییە ئیسلامییەکان ، رێکخراوە وە ناو خێرخوازییی و مەدەنییە ئیسلامییە کوردستانیی و ناوچەیی و جیهانییەکان ، رێکخراوە ئیسلامییەکانی ژنان ، میدیای ئیسلامیی ، بانگخوازەکان ، سەید و شێخە خاوەن تەکییەکان ، دەروێشەکان ، کەسایەتییە ئیسلامییەکان ، مەلا و سەکۆی مزگەفتەکان ، فەقێ و خوێندنگە ئیسلامییەکان ، وەزارەتی ئەوقاف ) و ئیسلامییە حیزبییەکانی وەک ( یەکگرتوو ، کۆمەڵ ، بزووتنەوە ) و جیهادییە کوردەکانی نێو (قاعیدە و داعش رێکخراوە تیرۆریستییەکانی دیکە) هەر هەموویان و هەر یەکەیان وە جۆر و شێوازەک لە رێی بەرنامەیەکی دژە زانستیی و دژە مرۆییانەی ١٤٣٥ ساڵەی بەر لە ئێستا ژەهری …. بڵاودەکەنەوە و نەزانیی و پاشدامایی دەرخواردی خەڵک دەدەن و هاوکاریی جێبەجێکردنی هەر نەخشە و پیلانەکی دژ وە ماف و ئازادییەکانی خەڵکی کوردستان دەکەن کە لە لایەن هێز و لایەنە ئیسلامییەکانی ناوچەکە و جیهانەوە دادەڕێژدرێن !\nئیدی خەریکە نەزانیی لە بنوبۆتکەوە هەڵماندەقەنی و لووشمان دەکا ، جا ئەمن کە یەک تاکم لەو میللەتەی خۆم ئەگەر ( رێژەی زیرەکیی – ئای کیو ) ەکەم هەرچەندەک بی هەر ” نەزان ” م ، ئاخەر دەبی نەزانیی لەوە پتر چ بی :\n– نیشتیمانەکەمان لە رووی هەبوونی سامانی سەرزەوی و بنزەوی یەکەکە لە نیشتیمانە هەر وەپیتەکانی جیهان کەچی لە سەلکە توورەکەوە تا نایابترین خۆراک و لە دەنکە دەرمانەکی ئازارشکێنەوە تا چارەسەرەییەکانی شێرپەنجە و لە دەرزییەکەوە تا فڕۆکەیەک تێکڕایان لە دەرێ هاوردە دەکەین ئەویش جۆرەکی خراپ و وە نرخەکی زۆر ، هەمیشە وە هۆی کەمیی وزەوەی خۆراکەوە تووشی چەندین دەرد و نەخۆشیی دەبین و هەر کەسەک توانای مادیی هەبی تەنانەت لۆ ددان ئێشانەکیش پەنا دەباتە بەر ئێران و ئوردن و تورکیا و ئیتالیا ( نموونە وەک بارزانی کە ددان ئێشە دەگری دەچیتە ئیتالیا )، ماڵەکانمان هێندە خراپ و ناخۆش و نادڵگیرن رێک وە زیندان دەچن، وە ملیۆنان کەسمان لە برسان پەڕاگەندەی وڵاتان بوونە و … هتد .\n– وەک دەبێژن ناوچەکەمان لانکەی یەکەم شارستانییەت بووە کەچی تا ئێستا ”پۆست ” ناگاتە ماڵان و پۆڵی قوتابخانە ٣٠ – ٤٠ قوتابی لێ دادەنیشی و قوتابخانەیەک سێ (دەوام)ی تێدا دەکرێ ، سیستەمی هاتوچۆ لە خراپترین بار دایە ، نەبوونی لوولەکێشیی گاز لە ماڵان و خراپیی ئاو و کارەبا و ئینتەرنێت و سوتەمەنیی ، نەبوونی سیستەمی نەخشە و دیزاینی گشتیی خانیی و باڵەخانەکان ، نەبوونی ئاوەڕۆ ، خراپیی فریاکەوتنی نەخۆش و راگەیشتن وە رووداوە سروشتییەکان و … هتد .\n– بانگەشەی ئەوە دەکەن کە ژیانی سیاسیی و کۆمەڵایەتییمان وە پێی سیستەمە دیموکراسییەکەی رۆژاوا – کە خۆی پەڕپووتە – دامەزرایە کەچی نەک هەر دوورە لە راستیی بەڵکە دامەزرایەکان تەنێ ناوەکی بێ ناوەرۆکن ، پاشداماترین یاسا و رێسامان هەن کە تەنانەت ئەوانیش سەروەر نین و وە یەکسانیی وەسەر تاکەکەکان جێبەجێ ناکرێن ، سێ کەس لە یەک ماڵدا (باب و کوڕ و بڕازا ) گەورەترین و هەستیارترین پۆستی سیاسییان داگیر کردییە! ئازادیی سیاسیی و رێکخراوەیی وە پێی پێوەرە تایبەتییەکانی کەسی یەکەمی بنەماڵەی دەسەڵاتدار و بەرژەوەندییە سیاسییە تەسکەکانی حیزبی دەسەڵاتدار دەپیورێن ، یەک تاکە رۆژنامەی ئازاد و سەربەخۆ نییە ، ئازادیی دەربڕین لە بنەوە بوونی نییە و رۆژنامەنووس وە هۆی یەک وتار پڕی نێو دەوی گوللە دەکرێ ، قەدەغەبوونی خۆشەویستیی و نەبوونی تەواوی ماف و ئازادییەکانی ژنان و هەبوونی فرەژنیی و ژنکوژیی کە لە جیهاندا وێنەی نییە ، پیرۆزکردن و سەپاندنی سرووتەکانی دینی زۆرینە و بێڕێزییکردن وە دینەکانی دیکە و سەرکوتکردن و هەڵپاچینی بێ دینەکان ، نەبوونی ماف و ئازادییەکانی تاک ، سەرکوتکردن و پەراوێزخستنی چین و توێژە هەژار و کرێکارییەکان و خەڵکانی ئازادییخواز لە ژیان و ماف و ئازادییەکانیان ، زۆریی رادەی توندوتیژییە دەروونیی و جەستەییەکان وەک ئەوەی کۆمەڵ لە سەربازگەیەکی نێو جەنگدا بژیێ وە تایبەتیش لە بەرانبەر ژنان و زارۆکان و خاوەن پێداویستییە تایبەتییەکان و پیر و پەککەوتەکان و … هتد.\n– سەرەڕای هەموو ئەوانەش نەک هەر ئەوەی کە میللەتێکی ٥٠ ملیۆن کەسیین و هێشتا مافە نەتەوەیی و نیشتیمانییەکانمان پێشێل کرانە و لە هیچ بستە خاکەکی نیشتیمانەکەمان سەربەخۆییمان نییە بەڵکە زمانەکی ستانداردیشمان نییە و وە چەندین رێنووسی خراپ و پڕ لە کەموکوڕیی دەنووسین و تەنانەت لە زۆربەی زۆری ناوچەکانی کوردستان قەدەغەیە وە زاراوەکانی خۆمان قسە بکەین و بنووسین و وە زمانی دالکمان بخوونین !\nجا ئەگەر ئەوانە نەزانیی نەبن کەواتە خودی نەزانیی هەر لە بنەڕەتەوە بوونی نییە و ئێمە خۆمان هەر ٥٠ ملیۆن کەسەکەمان ” زانا ” ین و ”رێژەی زیرەکیی – ئای کیو ” مان لە ئی ئەنشتاین کە (١٦٠) ە بەرزترە !\nهەڵبەتە لەو هەموو شێر و ریوی هینانەوەم لۆ نەزانییمان نە مەبەستم ئەوەیە ستایشی خۆم بکەم یان خۆم پێ زۆرزان بی و بمەوێ خۆم لە میللەتەکەم جودا بکەمەوە و پاکانەی لێ بکەم .. نە خودپەرستیی و دوژمنکارییەک لە نێو مەژییمدا هەیە تا بمەوێ بەو شێوەیە میللەتەکەم پتر ورە بەربدا و وە یەکجاریی خۆی رادەستی نەزانیی بکا .. بەڵکە تەنێ خەمخۆرییەکە لە پێناو ئەوەی بتوانین تێبگەین کە تا پرسیارمان نەبی و لە پرسیار نەگەین ناتوانین بەرسڤ بدەینەوە یان وە شێوەیەکی دیکە واتە تا خۆمان نەناسین هەرگیز ناتوانین کار لەسەر خۆمان بکەین و کەموکوڕیی و ئاریشەکانمان چارەسەر بکەین .


هەزاران سەربازی عێراقی ڕەوانەی بنکەیەکی لەشکری نزیک موسڵ دەکرێن\nکاربەدەسـتانی عێراق دەڵێن لە چوارچێوەی ئامادەکاریـیەکان بۆ ڕزگارکردنی شاری موسڵ لە داعش، بە هەزاران سەربازیان ڕەوانەی بنکەیەکی لەشکری کردووە لە باکوری وڵاتەکە.\nئەفسەرێـک بە پلەی عەمید ڕوکن کە نەیوستووە ناوی ئاشکرابکرێت ئەمڕۆ دووشەممە بە ئاژانسی دەنگ‌وباسی فڕانس پـرێسی گوتووە یەکەکانی لەشکری عێراق وا دەگەنە بنکەیەکی لەشکری نزیک مەخمور بە مەبەستی دەسـتکردن بە ئۆپەراسیۆنە سەرەتایـیەکان بۆ ڕزگارکردنی موسڵ.\nئەفسەرەکە گوتویەتی لە ئێسـتا 3 لیوا لەوێ جێگیرکراون و لە کۆتاییدا ژمارەیان دەگاتە 4500 سەرباز. ئاماژەی بۆ ئەوەش کرد کە ئەو هێزانەی بەشداری لە ڕزگارکردنی موسڵدا دەکەن لە هەردوو فیرقەی 15 و 16 ی لەشکر دەبن.\nهەروەها گوتی ئامانجی سەرەتایی‌یان دابڕانی داعشە لە موسڵ بە تەواوی، لەوانە بڕینی لە ڕێگای حەویجەی پارێزگای کەرکوک و ڕێگای بێجیی پارێزگای سەڵاحەدین.\nلە لایەکی دیکە عەمید هەڵگورد حیکمەت گوتەبێژی وەزارەتی پـێشمەرگە بە فڕانس پـرێسی گوت زۆربەی ئەو سەربازانەی ڕەوانەی ناوچەکە کراون کە لە ژێر کۆنترۆڵی حکومەتی هەرێمی کوردسـتانە، لەو کوردانەن کە لە نێو لەشکری عێراقدان.\nگوتیشی ئەو هێزانە بە ڕەزامەندی سەرۆکایەتی و حکومەتی هەرێمی کوردسـتان هاتوون. پاشان باسی لە بنکە لەشکریـیەکە کرد و گوتی بۆ سەربازەکان و فڕۆکەشە.


د. یوسف گۆران، سەرۆکی دەستەی ڕاوێژکارانی مەکتەبی سیاسی یه‌كێتی و ئه‌ندامی لیژنه‌ی باڵای دیداری یه‌كێتی رایگه‌یاند، كلتوری حوكمڕانی له هه‌رێمی كوردستان كلتورێكی لاوازه و حوكمڕانی وه‌كو هه‌ركارێكی دیكه پێویستی به پسپۆڕیی و كه‌سانی شاره‌زا هه‌یه، كێشه‌ی سه‌ره‌كی له كوردستاندا شێوه‌ی به‌ڕێوه‌بردنی وڵات و شێوه‌ی به‌ڕێوه‌بردنی خزمه‌تگوزاریه‌كانی وڵاته‌كه‌یه، یه‌كێتی دیدی هه‌یه و له كابینه‌ی پێشوه‌وه هه‌وڵیانداوه كه شێوازی به‌ڕێوه‌به‌ردنی حوكمڕانی گۆڕانكاری تیابكه‌ن، ده‌شڵێت، "له كوردستاندا كێشه‌ی گه‌نده‌ڵیمان هه‌یه وه‌كو هه‌ر وڵاتێكی دیكه كه تازه به‌ره‌و دیموكراسی ده‌چێت و ئه‌وانه‌ی كه سه‌ركه‌وتوبون، ئه‌وانه‌ن كه توانیویانه چاره‌سه‌ری بكه‌ن".\nد. یوسف گۆران له‌میانی به‌رنامه‌ی دیداری خه‌ندان، كه به‌رنامه‌یه‌كی هه‌فتانه‌یه و رۆژنامه‌نوس هه‌ڤاڵ محه‌مه‌د ئاماده‌و پێشكه‌شی ده‌كات، لەبارەی ئامانجه‌كانی دیداری یه‌كێتی رایگه‌یاند، "ئامانجی سه‌ره‌كی دیداری یه‌كێتی نوێبونه‌وه‌ی دیدو روئیاو سیاسه‌تی یه‌كێتییه له‌سه‌ر هه‌مو سێكته‌ر و بواره جیاجیاكان، كه په‌یوه‌سته به ژیانی گشتی خه‌ڵك و حزبایه‌تی، یه‌كێتی له‌م قۆناغه‌دا هه‌ستی به‌وه‌كردوه كه ماوه‌یه‌كی زۆر تێپه‌ڕیوه و پێویسته دیدو روئیای خۆی نوێبكاته‌وه و جارێكی دیكه بتوانێت خۆی له‌گه‌ڵ ئه‌و گۆڕانكاریانه‌ی كه له‌ناوچه‌كه و كوردستاندا رویانداوه، بگونجێنێت و بتوانێت وه‌كو جاران كه چۆن دید و سیاسه‌تی تایبه‌ت به خۆی هه‌بو بۆ بابه‌ته هه‌نوكه‌ییه‌كانی سه‌رده‌مه‌كه، ئێستاش بتوانێت بۆگۆڕانكاریه‌كان خۆی ئاماده‌بكات".\nزیاتر له 1500 پڕۆژه و پێشنیارمان بۆ هاتوه له شوێنه جیاجیاكانه‌وه چ به‌شێوه‌ی ئۆنلاین بۆمان هاتوه چ به شێوه‌ی سه‌ردانكردنمان\nئاماژه‌ی به‌وه‌شكرد، "له 9 تا 10 ناوچه‌دا دیداری یه‌كێتی به‌ڕێوه‌چو، له به‌غدا، خانه‌قین، كه‌ركوك و هه‌مو ناوچه‌كانی هه‌رێمی كوردستان، هه‌رناوچه‌یه‌ك تایبه‌تمه‌ندی خۆی هه‌بوه، هه‌ندێك ناوچه هه‌بوه خه‌می گشتیان جیاواز بوه له هه‌ندێك ناوچه‌ی دیكه بۆ نمونه ئه‌گه‌ر ناوچه دابڕاوه‌كانی وه‌كو كه‌ركوك و خانه‌قین سه‌یری بكه‌ین ئه‌و كێشانه‌ی كه ده‌هاتنه سه‌ر باس و لێكۆڵینه‌وه جیاوازبون له‌وه‌ی له سلێمانی یان له رانیه باسده‌كران، به‌ڵام به‌شێوه‌یه‌كی گشتی له‌گه‌ڵ هه‌مو كادیرانی سه‌ره‌كی یه‌كێتی قسه‌مان له‌سه‌ر شێوه‌ی حوكمڕانی کردوە، كه ده‌بێت یه‌كێتی روئیای چۆن بێت بۆ به‌ڕێوه‌بردنی هه‌رێمی كوردستان و ئابوری كوردستان، هه‌روه‌ها روئیای چۆن بێت بۆ به‌ڕێوه‌بردنی خۆی، پاشان بۆ سێكته‌ره‌كانی ژنان، گه‌نجان، لاوان و خوێندكاران و هه‌مو بابه‌تانه‌ی كه خه‌می گشتین، ده‌توانین بڵێین ره‌ئی زۆر جیاواز هه‌بون، ئێمه زیاتر له 1500 پڕۆژه و پێشنیارمان بۆ هاتوه له شوێنه جیاجیاكانه‌وه چ به‌شێوه‌ی ئۆنلاین بۆمان هاتوه چ به شێوه‌ی سه‌ردانكردنمان".\nئه‌مه گه‌وره‌ترین پڕۆسه‌ی راوه‌رگرتن و موناقه‌شه‌یە كه له ماوه‌ی ده‌یان ساڵی رابردودا له‌ناو یه‌كێتیدا كراوه\nله‌باره‌ی ئه‌وه‌ی ئایا ئێستا كادیرانی یه‌كێتی داواكاریان چیه له بڕیاربه‌ده‌ستانی یه‌كێتی، د. یوسف گۆڕان باسی له‌وه‌كرد، "ئه‌مه گه‌وره‌ترین پڕۆسه‌ی راوه‌رگرتن و موناقه‌شه‌یە كه له ماوه‌ی ده‌یان ساڵی رابردودا له‌ناو یه‌كێتیدا كراوه، زیاتر له سێ بۆ چوار هه‌زار كادیر راسته‌وخۆ به‌شدارن له‌م پڕۆسه‌یه‌دا، جگه له‌وه‌ی زیاتر له 90 هه‌زار كادیر له‌و كۆبونه‌وانه هه‌بون، كادیران به‌پێی شوێنه جیاجیاكان پڕۆژه‌ی جیاوازیان هه‌یه، بۆ نمونه چۆن وابكه‌ین زیاتر خزمه‌تی خه‌ڵك بكه‌ین له سێكته‌ره جیاوازه‌كاندا، چۆن وابكه‌ین جۆرێك له جێگیری له دۆخی ئابوریدا بهێنینه كایه‌وه، هه‌روه‌ها بۆ بابه‌تی ژنان كه ئێمه حزبێكی سۆشیال دیموكراتین و گرنگییه‌كی تایبه‌ت ده‌ده‌ین به مه‌سه‌له‌ی ژنان و باڵانسی جێنده‌ری و په‌یوه‌ندیه‌كانمان له‌گه‌ڵ به‌غدا، كه ئێمه لایه‌نێكی سه‌ره‌كی نوسینه‌وه‌ی ده‌ستوری عێراق بوین و مامجه‌لال كۆڵه‌كه‌ی نوسینه‌وه‌ی ده‌ستوری عێراق بوه، پڕۆژه‌مان بۆ هاتوه له‌سه‌ر ئه‌وه‌ی چۆن بتوانین جارێكی دیكه په‌یوه‌ندیه‌كانمان له‌گه‌ڵ به‌غدا به هاوسه‌نگی دروستبكه‌ینه‌وه، مناقه‌شه‌ی زۆر له‌سه‌ر كراوه".\nراسته له كۆنگره توانیمان هه‌ندێك گۆڕانكاری و نوێبونه‌وه له هه‌یكه‌لی یه‌كێتیدا بكه‌ین، به‌ڵام نه‌مانتوانیبو خیتابی سیاسی خۆمان و روئیابینینی خۆمان نوێبكه‌ینه‌وه\nله‌وه‌ڵامی ئه‌و ره‌خانه‌ی كه له یه‌كێتی ده‌گیرێت و ده‌وترێت یه‌كێتی گوێ له مه‌كته‌ب سیاسی و سه‌ركردایه‌تییه‌كانی ناگرێت، ئێستا چی رویداوه كه گوێ له كادیرانی ده‌گرێت؟، یوسف گۆران وتی، "دیاره گۆڕانكاری تازه هه‌یه له‌ناو یه‌كێتی، ئێمه كۆنگره‌ی چواره‌مان كرد و له‌ژێر ناوی كۆنگره‌ی نوێبونه‌وه به‌ڕێوه‌چو، راسته له كۆنگره توانیمان هه‌ندێك گۆڕانكاری و نوێبونه‌وه له هه‌یكه‌لی یه‌كێتیدا بكه‌ین، به‌ڵام نه‌مانتوانیبو خیتابی سیاسی خۆمان و روئیابینینی خۆمان به‌وشێوه‌یه نوێبكه‌ینه‌وه كه بتوانین یه‌كێتی نوێ بكه‌ینه‌وه، ئێمه له‌وكاته‌وه بڕیارمانداوه كه جۆرێك له گۆڕانكاری له‌شێوه‌ی بیركردنه‌وه و په‌یوه‌ندیكردنمان له‌گه‌ڵ كادیرانمان بگۆڕین، بۆیه ئه‌وه‌ی ئێستا رویداوه دو شته، یه‌ك ئه‌و راسپاردانه‌ی كۆنگره‌ی چواره و دوه‌میش، خۆتان ده‌زانن كه جه‌وێك له‌ناو یه‌كێتیدا دروستبوه و هه‌وڵی ئه‌وه ده‌ده‌ین كه زیاتر یه‌كێتی به‌ره‌و ریفۆڕم و چاكسازی و نزیكبونه‌وه له داخوازیه‌كانی خه‌ڵك به‌رین، بۆ ئه‌وه‌ی یه‌كێتی وه‌كو جاران ده‌ستپێشخه‌ربێت له چاره‌سه‌ركردنی كێشه‌كانی خه‌ڵك و سه‌ركردایه‌تیكردنی مافه ره‌واكانی خه‌ڵك".\nیه‌كێتی هه‌ستی به‌وه‌كردوه كه كێشه‌ی هه‌یه له داڕشتنی سیاسه‌ت و كێشه‌ی هه‌یه له داڕشتنی دیدی\nله‌وه‌ڵامی ئه‌و پرسیاره‌ی ئێستا له‌سه‌روبه‌ندی یادی دامه‌زراندنی یەکێتیدان، یەکێتی کە دامەزرێنەری شۆڕشی نوێ و راپەڕینی 1991 و حكومه‌تی هه‌رێمی كوردستانه، ئێستا یەکێکە لە بکەرە سەرەکییەکانه دەسەڵات و 20 هەزار شەهیدی هەیە، پلانتان چیە بۆ ئەوەی بیکەنەوە بە یەکێتییەکەی جاران وەکو دەوترێت بە یەکێتیەکەی مامجه‌لال؟، د. یوسف گۆران ده‌ڵێت، "یه‌كێتی هه‌ستی به‌وه‌كردوه كه كێشه‌ی هه‌یه له داڕشتنی سیاسه‌ت و كێشه‌ی هه‌یه له داڕشتنی دیدی، كێشه‌ی هه‌یه له شێوازی جێبه‌جێكردنی سیاسه‌ت، چی له‌ناوچه‌كه‌ی خۆیدا و چ له هه‌رێمی كوردستان و عێراقیشدا، بۆیه ئه‌م دیداره هه‌وڵێكه بۆ سه‌رله‌نوێ ناساندنه‌وه و پێناسه‌كردنه‌وه‌ی خۆی، پێموایه ئه‌گه‌ر قسه له‌سه‌ر ناوچه‌ی خۆمان بكه‌ین، ئێمه هه‌رێمی كوردستان هه‌موی به ناوچه‌ی خۆمان داده‌نێین و یه‌كێتی هه‌مو شوێنێك به‌تایبه‌تی له باشوری كوردستان به شوێنی چالاكی خۆی داده‌نێت، بۆیه ئه‌گه‌ر ئێمه چاره‌سه‌رێكمان هه‌بێت ده‌بێت بۆ هه‌مو كوردستان بێت له زاخۆ تا خانه‌قین".\nیه‌كێتی له‌ماوه‌ی 15 ساڵی رابردودا توشی كێشه‌ی گه‌وره بوە به‌ڵام ئێستا له هه‌وڵدایه ئه‌و كێشانه چاره‌سه‌ر بكات\nله‌وه‌ڵامی ئه‌وه‌ی یه‌كێتی پێشتر به واقع و به كورسیش نیوه‌ی هه‌رێمی كوردستانی به‌ده‌سته‌وه‌بو، به‌ڵام ئێستا ژماره‌ی كورسییه‌كانی له 21 كورسی تێپه‌ڕناكات، هۆكاری ئه‌مه چیه؟ سه‌رۆكی ده‌سته‌ی راوێژكارانی مه‌كته‌بی سیاسی یه‌كێتی وتی، "یه‌كێتی وه‌كو حزبێكی زیندوی سه‌ره‌كی ئه‌م كوردستانه له‌ماوه‌ی 15 ساڵی رابردودا توشی كێشه‌ی گه‌وره بو، به‌تایبه‌تی كێشه‌ی جیابونه‌وه و له‌ده‌ستدانی كاریزمایه‌كی وه‌كو مامجه‌لال، ئه‌مانه هه‌موی كاریگه‌ری له‌سه‌ر ئێستا و ئاینده‌ی یه‌كێتی هه‌بو، به‌ڵام ئێستا له هه‌وڵدایه ئه‌و كێشانه چاره‌سه‌ر بكات و وه‌كو حزبێكی ده‌ستپێشخه‌ر له‌سه‌رجه‌م بواره‌كان بێته‌وه مه‌یدان، بۆیه ئه‌م دیداره هه‌وڵێكه له‌پێناو ئامانجه گه‌وره‌یه‌ی كه یه‌كێتی هه‌یه‌تی".\nره‌نگه هیچ حزبێك به‌قه‌د یه‌كێتی هه‌وڵی گۆڕانكاری ناوخۆیی نه‌دابێت و هه‌وڵی به‌هێزكردنی دیموكراسییه‌تی ناوخۆیی نه‌دابێت\nله‌وه‌ڵامی ئه‌و پرسیاره‌ی دەوترێت یه‌كێتی له‌ناوخۆی خۆیدا لە مەوقیفێکی دژواردایە و دەیەوێت بەم ڕێگایە هیوا بداتەوە بە لایەنگرانی، ئایا ئه‌مه راسته؟ یان ھەر بەشێکە لە پروپاگەندەی سەر یەکێتی؟، د. یوسف گۆران وتی، "من پێموایه ئه‌وه پڕوپاگه‌نده‌یه، به‌پێچه‌وانه‌وه ئه‌و پڕۆژه‌یه‌ی ئێمه ده‌ستمان پێكردوه هی ئه‌مڕۆ و دوێنێ نیه به‌ڵكو له پێش كۆنگره‌وه باسی نوێبونه‌وه و چاكسازی كراوه، ره‌نگه هیچ حزبێك به‌قه‌د یه‌كێتی هه‌وڵی گۆڕانكاری ناوخۆیی نه‌دابێت و هه‌وڵی به‌هێزكردنی دیموكراسییه‌تی ناوخۆیی نه‌دابێت، له ساڵی 2005ه‌وه بابه‌تی ریفۆڕم و چاكسازی بوه‌ته مه‌سه‌له‌یه‌كی گرنگ، به‌ڵام ئێستا ئه‌و ریفۆڕم و گۆڕانكاریانه‌ی كه پێشتر كادیرانمان داوایان ده‌كرد به‌شێوه‌یه‌ك له‌شێوه‌یه‌ك به میكانزمێك به موئه‌سه‌ساتی بكرێت و له‌چوارچێوه‌ی شیعارات ده‌ربچێت، بۆیه ئێمه ئێستا له‌ناو قوڵایی حزبه‌كه‌وه كارده‌كه‌ین بۆ ئه‌وه‌ی ئامانجه‌كانی به‌دیبهێنین".\nكێشه‌ی سه‌ره‌كیمان له كوردستاندا شێوه‌ی به‌ڕێوه‌بردنی وڵات و شێوه‌ی به‌ڕێوه‌بردنی خزمه‌تگوزاریه‌كانی وڵاته‌كه‌یه\nئه‌وه‌شی خسته‌ڕو، "ئه‌گه‌ر ئێمه بتوانین بنه‌ماكانی حوكمڕانییه‌كی باش دروستبكه‌ین كه به‌پێی ستانداردی جیهانی هه‌مومان ده‌زانین چیه، یه‌كێتی هه‌وڵ ده‌دات بۆ ئه‌وه‌ی بنه‌ماكانی حوكمڕانییه‌كی باش دروستبكات، بێگومان هه‌مو سێكته‌ره خزمه‌تگوزاریه‌كان ده‌چێته ئه‌و چوارچێوه‌یه‌وه، ئێمه كێشه‌ی سه‌ره‌كیمان له كوردستاندا شێوه‌ی به‌ڕێوه‌بردنی وڵات و شێوه‌ی به‌ڕێوه‌بردنی خزمه‌تگوزاریه‌كانی وڵاته‌كه‌یه، بۆیه یه‌كێتی دیدی هه‌یه و له كابینه‌ی پێشوه‌وه هه‌وڵمانداوه كه شێوازی به‌ڕێوه‌به‌ردنی حوكمڕانی گۆڕانكاری تیابكه‌ین، چ له مه‌سه‌له‌ی بایۆمه‌تر یان مه‌سه‌له‌ی خزمه‌ت بێت كه ستافی یه‌كێتی و كاك قوباد له‌وێ سه‌ركردایه‌تیان ده‌ركرد له‌ئێستاشدا به‌رده‌وامی هه‌یه".\nكلتوری حوكمڕانی له هه‌رێمی كوردستان كلتورێكی لاوازه و حوكمڕانی وه‌كو هه‌ر كارێكی دیكه پێویستی به پسپۆڕیی و كه‌سانی شاره‌زا هه‌یه\nله‌وه‌ڵامی ئه‌و پرسیاره‌ی ئایا بۆچی كێشه له حوكمڕانی هه‌رێمی كوردستاندا هه‌یه له‌دوای 30 ساڵ، د. یوسف گۆڕان وتی، "ناتوانین بڵێین یه‌ك هۆكار هه‌یه، به‌ڵام ده‌توانین بڵێین كلتوری حوكمڕانی له هه‌رێمی كوردستان كلتورێكی لاوازه و حوكمڕانی وه‌كو هه‌ر كارێكی دیكه پێویستی به پسپۆڕیی و كه‌سانی شاره‌زا هه‌یه، بۆیه ده‌توانم بڵێم یه‌كێك كێشه‌كانی ئێمه كه كێشه‌یه‌كی سه‌ره‌كییه ئه‌وه‌یه كلتوری حوكمڕانی لاوازه، هه‌روه‌ها له كوردستاندا كێشه‌ی گه‌نده‌ڵیمان هه‌یه وه‌كو هه‌ر وڵاتێكی دیكه كه تازه به‌ره‌و دیموكراسی ده‌چێت، ئه‌وانه‌ی كه سه‌ركه‌وتوبون ئه‌وانه‌ن كه توانیویانه چاره‌سه‌ری بكه‌ن، هه‌روه‌ها ئێمه كێشه‌ی په‌یوه‌ندیه‌كان و ده‌سه‌ڵاته‌كانمان له‌گه‌ڵ حكومه‌تی به‌غدا هه‌یه، ئه‌و كێشانه‌ی له‌گه‌ڵ به‌غدا هه‌مانه كاریگه‌ری له‌سه‌ر حوكمڕانی له‌هه‌رێمی كوردستان كردوه و ئه‌مه وایكردوه نه‌یتوانین بودجه‌یه‌كی جێگیرمان هه‌بێت و له ساڵی 2013ه‌وه كوردستان بودجه‌یه‌كی تایبه‌تی خۆی نیه كه ئه‌مه كێشه‌یه‌كی گه‌وره‌یه بۆ هه‌ر وڵاتێك كه بیه‌وێت حوكمڕانییه‌كی باش دروستبكات".\nله‌دیداردا بڕیار له‌سه‌ر ئه‌وه نادرێت کە بافڵ جەلال تاڵەبانی دەکرێتە سەرۆک یان نا\nله‌وه‌ڵامی ئه‌و پرسیاره‌ی ئایا له دیداری یه‌كێتیدا سیستمی سه‌رۆكایه‌تی چی لێدێت؟ كاك بافڵ ده‌كرێته سه‌رۆكی یه‌كێتی؟ د. یوسف گۆڕان ده‌ڵێت، "له‌دیداردا بڕیار له‌سه‌ر ئه‌وه نادرێت، ئه‌وه‌ی ده‌كرێت زیاتر پێشنیاره، لیژنه‌كان پێشنیاره‌كان جیا ده‌كه‌نه‌وه و دواتر ده‌چێته به‌رده‌م سه‌ركردایه‌تی یه‌كێتی و هه‌ر پێشنیارێكی له‌وێ بكرێت له سه‌ركردایه‌تی یه‌كێتی په‌سه‌ندده‌كرێت، دیدار بۆی هه‌یه هه‌مو پێشنیارو پڕۆژه‌یه‌ك پێشكه‌شی سه‌ركردایه‌تی بكات".\nیەکێتی هه‌رێمی كوردستان


لە بیرەوەری هاورێ “ئازاد ئەحمەد” دا – hkkurdistan\nHome 6 ئەرشیفی بابەتەکان 6 لە بیرەوەری هاورێ “ئازاد ئەحمەد” دا\nژیاننامەی هاورێ ئازاد ئەحمەد\nهاورێ ئازاد ئەحمەد، کەسایەتی سیاسی‌و جەماوەری‌و کادری رابەری حیزبی کۆمۆنیستی کرێکاری، لە ٢٨/٢/١٩٧١ لە شاری قەڵادزە لەدایك بووە. خوێندنی سەرەتایی و ناوەندی لە قەڵادزەو خوێندنی دوا ناوەندیشی لە شاری رانیە تەواوکردوە.دواتر ساڵی ١٩٩٤ کۆلیژی ئەندازیاری بەشی میکانیك ی لە زانکۆی سەلاحەدین تەواوکردوە.\nساڵی ٢٠٠٠ لەگەڵ هاورێ ساکار سەعید ژیانی هاوسەریان پێکهێناوەو کچ‌و کوڕێکیان هەیە بەناوەکانی ژیلا( ١٠ساڵ) و ئارین(٣ساڵ).\nهاورێ ئازاد لە سەرەتای لاویەوە تێكەڵاوی خەباتی سیاسی بوەو یەکێك بووە لە هەڵسوڕاوە چالاکەکانی دژی رژێم لەناوچەی بتوێن‌و پشدەر. لەیەکەم ساتەکانی خرۆشانی خەڵکی رانیە لە بەهاری ساڵی ١٩٩١ دا دەوری بەرچاو دەگێرێت‌و نمونەی جەسارەت‌و فیداکاری بووە لە دژی رژێـی سەرکوتگەری بەعس‌و دەرپەڕاندنی دەزگا جاسوسیەکانی لەوناوچەیە. دواترو لەگەڵ ئاشکرابوونی خەباتی سیاسی کۆمۆنیستی وچەپ لە کوردستان لەگەڵ هەڵسوڕانی سیاسی رێکخراو ئاشنا دەبێت‌و سەرەتا لە ریزەکانی رێکخراوی رەوتی کۆمۆنیستدا، کە رێکخراوێکی کۆمۆنیستی بوو، دەست بە هەڵسوڕانی سیاسی دەکات‌و دوای ئەوەی کە حیزبی کۆمۆنیستی کرێکاریی عێراق ساڵی ١٩٩٣ پێکهات یەکێك بوو لە دامەزرێنەرانی حیزب‌و سەرەتای دەورەیەکی پڕ لەهەڵسورانی سیاسی وکۆمۆنیستی لەڕیزەکانی حزبدا دەست پێدەکات‌و چەندین ئەرک وبەرپرسیارێتی جیاوازی لەئەستۆگرتووە، لەوانە بەرپرسی کۆمیتەی رانیە‌و ئەندامێتی لەکۆمیتەی رابەرایەتی ڕێکخراوی کوردستانی حیزب‌و پاشان ئەندامی کۆمیتەی ناوەندی و مەکتەبی سیاسی حزبی کۆمۆنیستی کرێکاری عێراق کە تا دوا ساتەکانی ژیانی تەمەنی ئەندامی مەکتەبی سیاسی حیزب بوو. لە ساڵی ٢٠٠٤ ەوە بۆماوەی نزیك بە ٤ ساڵ جێگری سکرتێری کۆمیتەی ناوەندی حیزب بووە. هەروەها هاوڕێ ئازاد لە پێکهاتنی حزبی کۆمۆنیستی کریکاری کوردستان ساڵی ٢٠٠٨ یەکێك بوو لە دامەزرێنەرانی حیزب‌و لەیەکەمین کۆنگرەی حیزبی کوردستاندا بەئەندامی کۆمیتەی ناوەندی هەڵبژێردراوە.\nلەماوەی هەڵسوڕانی سیاسیدا، هاورێ ئازاد، چەندین چالاکی جەماوەری و حیزبی سازداوەو رێکخستوە. لە هەموو مەراسیمەکانی ٨ی مارس و یەکی ئایارو یادەکانی حیزب لەناوچەی پشدەرو بتوێن وتاری پێشکەش کردوە‌و لەسەرجەم خۆپیشاندان‌و نارەزایەتیەکانی ئەو ناوچەیەدا دەوری رابەری بینیوەو لەریزی پێشەوەی وەستانەوە بووە بۆ داکۆکی لە خواست‌و داواکاریەکانی خەڵك. لە دەورانی خۆپیشاندانەکانی ١٧ی شوبات‌و رۆژانی دواتردا دەوری بەرچاوی بینیوەو یەکێك بووە لە رابەرانی ئەو بزوتنەوە جەماوەریەی جەماوەری زەحمەتکێش. هاوڕی ئازاد ئەحمەد کەسایەتیەکی ناسراو وکۆمۆنیستێکی جەسوری ڕێگای خەباتی راوەستانەوە بووە بەدژی دەسەلاتی کۆنەپەرستانەی ئەحزابی قەومی‌و ئیسلامی لەکوردستان دەستدرێژیەکانیان بۆسەر ماف‌و ئازادیەکانیان.. بەرگریکاری سەرسەخت بوو لە کەسایەتی‌و مافەکانی ژنان‌و لەونێوەدا بە کردەوە نەخشی هەبووە لە رزگارکردنی چەندین ژن لە چەقۆی ناموسپەرستی‌و ژنکوژان لەسەر ئاستی کوردستان‌و عێراق. لەپاڵ کاروباری سەختی حیزبی‌و پڕ مەسئولیەتدا، هەڵسوڕواێکی بەرجەستەی مافەکانی مناڵانیش بووو یەکێك بوو لە کەسە ئەسلیەکانی سەنتەری بەرگری لە مافەکانی مناڵان لە عێرا‌ق‌و کوردستان‌و بۆماوەیەك بەرپرسی سەنتەری پاریزگاری لە مناڵانی عێراق بوەو چەندین چالاکی جۆراوجۆری لەو پەیوەندەدا ئەنجام داوە.\nمەیدانی هەڵسوڕانی سیاسی هاورێ ئازاد سەرجەم کوردستان‌و عێراق بوو. بەرگریکرن لە ژیان‌و کەرامەتی ئینسان‌و هەوڵو خەبات بۆ دەستراگەییشتنی مرۆڤەکان بە ئازادی، بە ژیانێکی ئارام و یەکسان، بە ژیانێك کە هاوڵاتیانی کوردستان‌و عێراق ئاسودەو خۆشگوزەران‌و سەربەرز بژین، سەرجەم مێژووی ژیانی سیاسی هاورێ ئازاد ئەحمەد پێکدەهێنێ.\nهاورێ ئازاد ئەحمەد سەرباری کارە سیاسی‌و جەماوەریەکانی، لەبواری دابینکردنی ئیمکاناتی مالی بۆ هەردووحیزبی کۆمۆنیستی کرێکاریی عێراق‌و کوردستانیش کەسێکی خاوەن نەخشەو بەتوانا بوو. بۆماوەی چەندین ساڵ بەشێکی بەرچاوو گرنگی ئیمکاناتی مالی هەردوو حیزبی دابین دەکردو هەمیشە لە فکری ئەوەدابوو کە هەردوو حیزب لە تەنگژەی مالی رزگاربکات.\nهاوڕی ئازاد وەکو چۆن لەژیانی سیاسی‌و حیزبیدا بەوپەڕی دڵسۆزیەوە ئەرکەکانی جێبەجێکردوەو خۆشەویستی هاورێیانی بووە، بەهەمانشێوە دڵسۆزی ئەو و خۆشەویستیی بۆ خەڵک چ لەژیانی کۆمەڵایەتی‌و چ لەومەیدانانەدا کە تێێدا کاری کردوە، زۆر بە زوویی بوەتە جێگای متمانەیان و لای خەڵك خۆشەویست بووە. هاورێ ئازاد بەهەق کەسایەتیەکی ماندوو نەناس و راوەستاو بوو لەسەر بیروباوەڕەکانی، لەسەر بەها بەرزە ئینسانیەکانی، لەسەر رێزگرتن لە ماف‌و حورمەتی ئینسان‌و خەبات کردن بۆ گێڕانەوەی لە کۆمەڵگایەکدا کە لە یاساو دەسەڵاتەوە تا بە نەریت‌و کەلتور، لەسەر پێشێلکردنی ئەو کەرامەت‌و کەسایەتیەی مرۆڤەکان دامەزراوەو تەنانەت ژیانی ئینسانەکان وەکو بارمتەو هۆکاری گەیشتنی لایەنە سیاسیە نەتەوەپەرست‌و ئیسلامیەکان بە دەسکەوت‌و بەرژەوەندیەکانی خۆیان مامەڵە دەکرێت. هاورێ ئازاد نمونەی ئومێدو گەشبینی کۆمۆنیستی وئینساندۆستی بوو، بەدڵسۆزیو قوربانیدانەکانی لەجوڵانەوەی کۆمۆنیستی وحزبەکانیدا جێگایەکی گەورەی هەبوو.\nهاورێ ئازاد ئەحمەد وەکو چۆن لەژیانی سیاسی‌و حیزبیدا کەسێکی دڵسۆزو میهرەبان‌و خەمخۆرو پڕ لە هەستی بەرپرسیارێتی بوو، بەهەماشێوە لەژیانی خێزانیدا نمونەی کەسایەتی کۆمۆنیست‌و یەکسانیخوازو ئازادیخوازو میهرەبانی‌و دڵسۆزی بوو. هاورێ ئازاد هەر لەلایەن ژیلای کچیەوە وەکو باشترین باوک وەسف نەکرا، بەڵکو لەلایەن ساکاری هاوسەریەوە وەکو خۆشەویسترین هاورێ و لەچاوی دایك‌و براو خوشک‌و کەسوکارەکەیەوە\nکۆڵەکەی ماڵ بوو کە خەمی هەموانی هەڵدەگرت!\nهاورێ ئازاد، بەهەق خەمی هەموانی هەڵدەگرت. هەر خەمی مناڵەکانی خۆی نەبوو، بەڵکو بە خەمی مناڵانی عێراق‌و کوردستانەوە بوو. هەر لەگەڵ هاوسەرو خوشکەکان‌و ئەندامانی خێزانەکەیدا یەکسان مامەڵەی نەدەکرد، بەڵکو بۆ یەکسانی نێوان ژنان‌و پیاوان، بۆ یەکسانی نێوان مرۆڤەکان، بۆ نەهێشتنی نایەکسانی‌و چەوسانەوەو زوڵم خەباتی دەکردو هەموو ژیانی خۆشی بۆتەرخان کرد. بەلەدەستدانی هاورێ ئازاد، نەك بەتەنها خێزانەکەی، بەڵکو ژنان‌و مناڵان، سەرجەم خەڵکی کوردستان‌و عێراق، بزوتنەوەی کۆمۆنیستی کرێکاری لەعێراق وکوردستان وحزبەکانی، خەسارەتێکی گەورەیان لێکەوت‌و حیزبەکانی کۆمۆنیستی کرێکاریی لە عێراق‌و کوردستان یەکێک لەسیما سیاسی‌و ناسراوەکانی خۆیان لەدەستدا.


من: مه‌رزه جه‌وانمه‌رد - Radio Sweden Kurdish - ڕادیۆی سوید - Radyoya Swêdê | Sveriges Radio\nمن: مه‌رزه جه‌وانمه‌رد\nبڵاو کرایه‌وه fredag 10 juli 2009 kl 13.38\nوه‌ك تاقه گوڵدانه سپیێ چكۆڵه‌كه‌ی\nبه‌رامبه‌ر به جه‌نگه‌ڵه سه‌وزه‌كه‌ی\nهه‌رچه‌ند تێر ئاوتر بم\nدڕوو باریكه تیژه‌كانم زووتر ده‌بن\nبه گووڵه سووره ورده‌كان\nکه پێت جوانه\nمن ناوم مه‌رزه جه‌وانمه‌رد له 23 ئوکتوبری 1957 له شاری مهاباد له گه‌ره‌ک ئه‌رمه‌نیان له دایک بووم. بابم شێخ ئاخاییه و دایکم کاکاخایه، باپیرم له دایکه‌وه ئاخرین دارۆخه‌ی مهاباد بووه و،بابپیری باپیریشم یه‌که‌م دارۆغه شاری مهاباد بووه. شه‌شوومین منداڵی ماڵێم له هه‌وتان.\n- 9 ساڵانه بوو که بابم مرد، به داخه‌وه زۆرتر بابم به زه‌لیلی وه‌بیردێ تاکوو به له‌ش ساخی. بابم که‌سێکی باسواد، ئه‌دیب، خه‌تخۆش و کوردپه‌روه‌ر بوو. بابم له جێژنی سه‌ربه‌خۆیی کوردستان له سندوس، شێعرێک له شێعره‌کانی خۆی خوێندبووه که، له کوردستانی ژماره35 ساڵی 1946دا بڵاوکراوه‌ته‌وه.\n- نزیک 18 ساڵم بوو که دایکیشم مرد. دایکم هه‌رچه‌ند سوادی خوێندن و نوسینی نه‌بوو، به‌ڵام به پێی ئه‌وه‌ی بابم هه‌رچی ده‌ێخوێندنه‌وه بۆ ئه‌ویشی ده‌گێراوه و خۆشی زۆر گوێ له ڕادێو ڕاده‌گرت، ژنێکی ڕوون و به ئاگا بوو. دایکم منداڵێ نه‌غده‌ی بوو و، له ورمێش ژیابوو. به‌شی خۆی فارسی، عبری و ئه‌رمه‌نی ده‌زانی و، زمانی تورکی ئازه‌بایجانیشی به باشی ده‌زانی. دایکم یه‌کێک له به‌رگدرووکانی به ناوبانگی جلی کوردی ژنان بوو له شاری مه‌هاباد دا. شه‌وانه تاکوو دره‌نگایه‌ک دروومانی ده‌کرد و له پشت مکینه‌که‌ی له‌به‌رخۆیه‌وه گۆرانی ده‌گووت و فرمێسکه‌کانی ده‌هاتنه‌خوارێ، هه‌رچه‌ند ژنێکی دم به پێکه‌نین بوو. ئێستاش باوه‌ڕناکه‌م که‌س بتوانێ له دایکم ده‌نگی خۆشتر بێ و بتوانێ گۆڕانی "کاکی جوتیار" وه‌ک دایکم خۆش بڵێته‌وه. ئێستاش نه‌مزانی دایکم بۆ ئه‌و فرمێسکانه‌ی هه‌ڵده‌وه‌راند. ئێمه هیچ که‌موکوڕی ئابورییمان نه‌بوو، به‌ڵام دایکم ده‌یگووت: "پێمخۆشه بۆ خۆم ده‌ست له گیرفانی خۆم بنێم". وه‌ک شتێک سه‌ربه‌خۆیی ئابووری بۆ ژن به گرینگ داده‌نا.\n- هه‌ربۆیه زۆر جاران که کار و قسه‌کانی دایکمم وه‌بیردێته‌وه و، هه‌ڵیده‌سه‌نگێنم ده‌بینم ڕووحی قسه‌کانی بۆنی تیۆری فێمینیستان لێدێ بۆ وێنه ده‌ێگووت؛ ژن نابێ زه‌لاله‌تی قه‌بووڵ بکا. ژن ده‌بێ بۆ یه‌کتر خوشکی دنیا و قیامه‌تان بن. ژن نابێ باسی ژن بکا...\n- زۆر باشم له‌بیره کاتێک باجه ئه‌شره‌فی جیرانمان هات و گه‌ڵایی مێرده‌که‌ی له لای دایکم کرد، که چۆن له‌گه‌ڵی خراپه و هه‌ڕه‌شه‌ی ژن به‌سه‌رهێنانی لێده‌کا، پێگووت: "ئه‌و جاره‌یان ئه‌گه‌ر هاتوو په‌ڵپوو و، بیانووی پێگرتی پێبڵی؛ به قازانجی هه‌ردووکمان پێکه‌وه پێڕاکێشین و، پێکبێن. ئه‌گه‌ر هاتوو هه‌ر ملی نه‌دا، منه‌تت به که‌س نه‌بێ و پێبڵی، گه‌ر بۆ تووه هه‌یه لێچک به‌سه‌ر بۆ منیش هه‌یه کڵاو به‌سه‌ر. دوو ... له ماڵه‌که‌ی بکه و، بڕۆ ده‌رێ. "\n- هه‌روه‌ها هه‌روه‌خت پوورم ڕه‌خنه‌ی لێده‌گرت که بۆ ئه‌وه کچانه‌ت ئاوا به کێفی خۆیان له‌به‌ر ده‌که‌ن، دێن و ده‌ڕۆێن له وه‌ڵامدا ده‌ێگووت: "تا له ماڵه‌منن با له ئازادیدا بژین. خودا ده‌زانێ دوو ڕۆژی دیکه تووشی چ سه‌گ و سه‌گبابێک ده‌بن و چۆن ڕووحیان له قه‌فه‌س ده‌کا".\n- دایکم ناڕا‌سته‌وخۆی فێری؛ ڕاستی، پاکی، بوێری، سه‌ربه‌خۆیی، بێ منه‌تی، کارکردن، خۆماندووکردن و فێربوونی کردم.\n- ده‌توانم بڵێم سه‌رده‌می منداڵیم سه‌رده‌مێکی تێکه‌ڵاوێک له تاڵی و شیرینی بوو.\n- هه‌موو گه‌وره‌کانی گه‌ڕه‌کێی به شێوه‌یه‌ک منداڵی گه‌ڕه‌کێیان به منداڵی خۆیان داده‌نا. به‌یانانه ده‌رگا‌کان زوو ده‌کرانه‌وه و، شه‌وانه ده‌رنگایه‌ک داده‌خران. ژیان له‌سه‌ر خۆشی و ناخۆشی به‌کۆ، دڵنه‌وازی و گه‌ردن ئازایی یه‌کتر ده‌سووڕا. کاتێک یه‌کێک له کچه‌کانی بنه‌ماڵه‌یه‌کی ده‌سته‌نگی گه‌ڕه‌ک که له ماڵێکی ناکورد کارداری ده‌کرد تووشی ده‌ستدرێژی جنسی ببووه و سکی پڕببوو. نه که‌س کچه‌ی کووشت و نه منداڵه‌که‌ی، که‌سیش به‌ردی له ماڵیان نه‌گرت و، به‌رته‌وس و توانجی نه‌دان. منداڵه‌که هه‌روه‌ک منداڵه‌کانی دیکه‌ی گه‌ره‌کێی چاوی لێده‌کرا.\n- ئێمه‌ی منداڵیشی شه‌ریکی خۆشی و ناخۆشییه‌کانی گه‌وره‌کان بوون. ئه‌و ڕۆژه‌ی که قه‌رار بوو باجه دوولی که یه‌کێک له کچه‌کانی گه‌ره‌ک بوو، به بووک بچێی ئێمه هه‌موو له به‌یانی تاکوو ئه‌و وه‌خته‌ی هاتن و بووکیان برد به بنی ئافتاوه‌ی له کووچه‌ی بۆی هه‌ڵپه‌ڕین.\n- ئه‌وه‌نده به‌سه‌رهاتی باجه گووڵێم بیستبوو به‌ر له‌وه‌ی خۆم ئه‌وینداربم، زانیم ئه‌وینداری شتێکی زۆر به ئازاره. ده‌یانگووت؛ باجه گووڵێ تازه ده‌گه‌یشتێ که ئه‌وینداری کاک "محه‌مه‌د"ی ببوو، به‌ڵام له‌به‌ر ئه‌وه‌یکه کاک محه‌مه‌د شایه‌ر بووه، نه‌یان دا‌بوویه. هه‌رچه‌ند باجه گووڵێ پیر ببوو، بێوه‌ژن بوو و چه‌ند مێردیشی کرد بوو، هه‌روه‌ها کاک مه‌حه‌مه‌د چه‌ند ژنی هێنابوو، به‌ڵام ئه‌و دوویه هه‌ر یه‌کتریان خۆشه‌ده‌ویست.\n- منیش زۆر ده‌ترسام عاشق بم و دایکم به ئه‌و که‌سه‌م نه‌دا که خۆشم ده‌وێ و، به ده‌ردی باجه گوڵێ بچم. بۆیه ئاخری ڕۆژێک له دایکم پرسی؛ دایه ئه‌گه‌ر ئه‌من مێردێ بکه‌م ده‌بێ به قسه‌ی تۆ مێردێ بکه‌م یان به قسه‌ی خۆم؟ دایکم ته‌ماشایه‌کی کردم و گووتی: "دڵت به بانگده‌ری گاڕانێشه‌وه بێ، ناڵێم نا. ئه‌ما ده‌بێ بێته ماڵی و خوازبێنی تۆم لێبکا". خودا چاکه بۆ دایکم بکا ئه‌و خه‌مه‌شی له‌کۆڵ کردمه‌وه هه‌رچه‌ند نه‌مزانی بانگده‌ری گاڕانێ کێیه.\n- به بۆنه‌ی ڕابردووی بابم و، هاوگه‌ره‌کی له ته‌ک ماڵی شه‌هید مووعینییه‌کان، شه‌هید عه‌وڵای ئیسحاقی و مامه غه‌نی پرسی سیاسی و کوردایه‌تی بۆ ئێمه منداڵانی گه‌ره‌ك شتێکی نامۆ نه‌بوو. کورته چیرۆکی "ئاسمان بۆ ناگرێ"، به یادی کاک سولێمان و کورته چیرۆکی "ساڵی تازه‌یه نه‌ورۆزه"، به یادی شه‌هید سه‌ید عومه‌ر، به‌رهه‌می بیره‌وه‌ییه‌کانی ئه‌و سه‌رده‌مه‌ن.\n- ساڵی 1975 دوای ته‌واوکردنی دوو ساڵ ده‌وره‌ی ماموستایی له شاری مهاباد، له دێ داره‌له‌ک ده‌ستم به کاریی مامۆستایی کرد. له ژێر کاتێکه‌ری سیسته‌می ناجایز و غه‌ڵه‌تی فێرکردن و فێربووندا و، دابی ناشیرینی زۆربه‌ی زۆری مامۆستایان شوولک به‌ده‌ستگرتن تووشی منیش هات. به‌خته‌وه‌رانه زۆرزوو وه‌لام نا، به‌ڵام وه‌ک بیره‌ورێکی ناخۆشی هه‌شت ساڵه‌ی ده‌ورانی مامۆستاییم هه‌ر له یادمدا ماوه‌ته‌وه.\n- هه‌ر له هه‌مان ساڵیشدا دیپڵۆمی ئه‌ده‌بیم وه‌رگرت. ئه‌ده‌بییات ئه‌و خۆشه‌ویسته‌ی که قه‌ت به‌دڵی خۆم پێیڕانه‌گه‌یشتووم.\nله‌سه‌رده‌می تازه‌لاوییدا بیری سیاسیم ڕۆژ به ڕۆژ له زۆری ده‌دا، ته‌نانه‌ت بریاری ئه‌وه‌شم دابوو ته‌نیا مێرد به که‌سێک بکه‌م که بیر و بۆچوونی سیاسی هه‌بێ.\n- جوانه‌مه‌رگبوونی "برایم"ی برا‌م له ته‌مه‌نی هه‌فه‌ده سالێدا، چه‌ند مانگ به‌ر له‌شوڕشی ئێران زه‌برێکی جه‌رگبڕبوو، که قه‌ت نه خۆی و نه ئه‌و شێعره‌ی که له‌سه‌ر گۆره‌که‌ی نووسراوه فه‌رامۆش ده‌که‌م؛\n- ئه‌ی دایکه جگه‌ر سۆزه که نه‌دبوو خه‌بری من\n- له‌م چه‌رخه که‌ڵه‌کبازه چ هاتووه به‌سه‌ری من\n- من خه‌نچه گووڵێ بووم له گووڵزاری ئه‌ویندا\n- مـه‌رگ هات و سووتاندی باڵ و په‌ڕی من \nله ساڵێ 1978ته‌قریبه‌ن به شێوه‌یه‌کی ڕێکوپێک چالاکی سیاسیم ده‌ستپێکرد. به بۆنه‌ی مه‌رگی کاک "عه‌زیز یوسفی" و له ڕێوڕه‌سمی سێ ڕۆژه‌ی ئه‌و به‌ڕێزه‌دا له گۆڕستانی مه‌هاباد، شێعرێکی خۆمم خوێنده‌وه. ئه‌و ڕێوره‌سمه یه‌که‌م خۆپێشاندانی شاری دژ به حه‌مه‌ڕه‌زاشای لێکه‌وته‌وه. هه‌روه‌ها له‌گه‌ڵ دوو ده‌سته‌خوشکم ده‌ستمان به نووسین و بڵاوکردنه‌وه‌ی ئیعلامییه کرد، له ژێرناوی "خۆشکه له‌یلا – هواداران حیزب دیمکراتی کوردستان".\n- به‌ر له ئاشکرابوونی حیزبی دێموکراتی کوردستان بووم به ئه‌ندامی حیزب. له به‌شداریکردن له خۆپێشاندانه‌کان ڕابگره، تاکوو په‌یام نووسین و په‌یام خوێندنه‌وه، یارمه‌تی کۆکردنه‌وه، پێکهێنانی ته‌شکیلاتی یه‌کێتی ژنان به بارگا، به گۆڤار، به ئه‌ندامگیری، سازدانی کۆڕ و سیمینار و، یادکردنه‌وه‌ی ڕۆژی جیهانی ژن بۆ یه‌که‌م جار دوای ڕووخانی کۆماری کوردستان هه‌موو به‌شێک له‌و کارانه بوون که کردوومه. زۆری پێنه‌چوو که پشتم له سیاسه‌ت کرد، لێره‌دا جێگای ئه‌وه‌ی نییه که باسی هۆی هاتنه‌ده‌رم له حیزبدا بکه‌م ته‌نیا ئه‌وه‌ی ده‌ڵێم نه‌گه‌یشتن به ئاوات هه‌میشه ئازاری خۆی هه‌یه. منێک که هه‌ر له منداڵییه‌وه به ئاوات بووم ڕۆژێک له ڕۆژان ببم به "جه‌میله بوپاشا"یه‌ک بۆ وڵاتی خۆم، چووم له گۆشه‌ی ماڵێ بۆی دانیشتم.\n- له سه‌ره‌تاکانی 1979دا ژیانی هاوسه‌ریم له ته‌ک "قاسم ڕه‌یانی"، پێکهێنا. له‌م پێوه‌ندییه‌دا له کورته چێرۆکی "بۆخۆم بووم بۆخۆم"، په‌رده‌م له‌سه‌ر هه‌تیوی فڕێداوه. هه‌ڵبه‌ت ئاکامی ئه‌م پێوه‌ندییه ته‌نیا کورته چیرۆکی "بۆخۆم بووم بۆخۆم"، نییه به‌ڵکوو سێ منداڵیشه، ئاڵا، گه‌ڵا، ڕه‌وا. گه‌ر بێتوو له ژیانی ژنومێردایه‌تیدا واتا له ژیانی ئینساندا خۆشه‌ویستی نه‌بێ، هیچ گرفتێک چاره‌ی ناکرێ. گه‌ر بێتوو بمرم و زیندوو بمه‌وه هه‌ر دیسان مێرد به "قاسم"ی ده‌که‌مه‌وه.\nله کۆتایی ساڵی 1986 دوای چه‌ند مانگ ده‌ربه‌ده‌ری که‌وتمه وڵاتی سوئید. سوئێدێکی ساردوسڕ، تاریک و بێده‌نگ و، نامۆ به‌ڵام دڵئاوه‌ڵه ومێهره‌بان. ئه‌و وه‌ڵاته بوو به په‌ناگا بۆ من و منداڵه‌کانم. هه‌رچه‌ند تێکه‌ڵاویی ژیانم له ژیانی گه‌له‌که‌م جیابوونه‌وه‌ی نییه و نه‌بووه، به‌ڵام ده‌توانم بڵێم به‌شێوه‌یه‌ک که‌وتمه نێو ئارامشێکی ره‌ژه‌یی و، ئێش و ئازاره‌کان کۆنی و نۆی بۆم بوو به وه‌زه‌یه‌کی ئه‌رێنی بۆ ده‌ستپێکردنی ژیانێکی تازه.\n- له ژیاندا ته‌نیا به‌خیلی به ئه‌و که‌سانه ده‌به‌م که له قه‌دیمدا توانیوایانه به نانی سکی جووتێک پێلاو و ده‌سته لیباسێک ژیان به‌سه‌ربه‌رن و، ته‌واوی ته‌مه‌نیان ته‌رخانی ویست و زه‌وقی خۆیان کردووه. هه‌رچه‌ند تاکوو ئه‌و جێگایه‌ی له توانام دابووه هه‌ولمداوه ئاخه‌کانم بنێژم. به‌ڵام ده‌ردی ژن بوون و کوردبوون زۆر ئاخی له ناخمدا قه‌تیس ڕاگرتووه و، تاکوو ئێستاکه نه‌متوانیوه پڕ به دڵی خۆم پییانڕابگه‌م.\n- دوای دابڕانێکی دوور و درێژ له نووسین له‌ساڵی 1999دا به به‌رده‌وامی ده‌ستم داوه‌ته‌وه قه‌ڵه‌م. تاکوو ئێستا حیسابم له ده‌ست دانییه چه‌ند وتاری کورت و درێژم نووسێوه و، وه‌رگێراوه‌ته‌وه. نزیکه‌ی 18کورته‌چیڕۆک و، چه‌ند په‌خشانم نووسیوه، جار به‌جاریشی شووباره شێعر ده‌ر‌که‌م پێده‌گرێ. کتێبی "داستانی دوو شاران" چارلز دیکێنز و، کتێبی "پرسی ژێنده‌ر"،م له سوئێدییه‌وه وه‌رگێراوه‌ته‌وه سه‌ر زمانی کوردی. هیچ کتێبی چاپکراوم نییه.\n- کاتێک ڕووناکبیرانی قه‌لم زێرین و پله وپایه به‌رزمان، به سه‌روسه‌کوتی ژنانی نووسه‌ر و نووسراوه‌کانیان دا‌ده‌ده‌ن و، گلایی و گازه‌نده‌ی ئه‌وه‌ی ده‌که‌ن؛ که به‌رهه‌می ژنانی نووسه‌ری ئێمه ناگه‌نه‌وه تۆزی ژنانی نووسه‌ری جیهان. واباشتره هۆیه‌که‌شی بزانن.\n- له‌بیرمه کوڕه‌شه‌ڕانییه‌کانی گه‌ڕه‌که‌کانی شار شه‌ڕه‌گه‌ره‌کیان ده‌کرد و، هه‌رکه‌س به کووچه‌دا تێپه‌ڕیبایه ده‌بوایه گومرکی دابا یان، نه‌ده‌بوایه له کووچه ڕه‌دبێ. ئیستاش که له سایه‌ی سه‌ری خودای مه‌زن به‌گشتی حیزبه کوردییه‌کان هه‌رکامه‌ی به‌شی خۆیان ده‌موده‌زگا و بڵیندگۆیه‌کیان هه‌یه. هه‌ر شاعیر و نووسه‌ر و هونه‌رمه‌ند و به‌هره‌مه‌ندێ بیهه‌وێ به‌رهه‌می خۆی به شێوه‌یه‌ک به خه‌ڵکه‌که‌ی بگه‌ینێ ده‌بێ گومرکی خۆی به یه‌کیان بدا، واتا ده‌بێ ته‌ئیدیان بکا تاکوو ته‌عیدی بکه‌نه‌وه. ده‌نا بوونی جایز نییه و که‌س کای به کلاویان ناپێوێ. به‌ڵام کۆڕه‌شه‌ڕانییه‌کان قه‌ت به هیچ شێوه‌یه‌ک دزیان نه‌ده‌کرد. ده‌زگای چاپه‌مه‌نی موکریان له گۆڤارێ تۆژینه‌وه‌دا له ژماره 11 مایسی 2008 وتارێکی منیان بڵاوکردووه‌ته‌وه به ناوی "له‌ش فرۆشی". به‌ر له هه‌مووشتێک ئه‌وان هاتوون ناوی من واتا "مه‌رزه جه‌وانمه‌رد"یان له سه‌ر وه‌ڵابردووه و، دوایی هاتوون ناوی وتاره‌که که من به "خۆفرۆشی" ناساندوومه، کرددویانه‌ته "له‌ش فرۆشی"!\n- ئه‌م تاقمانه که به وته‌ی خۆیان ڕێبه‌ری بیروباوه‌ڕی پێشکه‌وتووی کۆمه‌ڵایه‌تین، پارێزه‌ری مافی مرۆڤن و، ڕوونکه‌ره‌وه‌ی گه‌لن، چۆن ئاوائیزن به خۆیانده‌ده‌ن ماندووبوون و زه‌حمه‌تی که‌سی تر بدزن. ته‌نانه‌ت به حورمه‌تی ناوی گۆڤاره‌که نه‌ده‌بوا ئاکاری ئاوا ڕه‌چاو بکه‌ن.\nهه‌ڕچه‌ند من چه‌ند جارێک ناره‌زایه‌تی خۆم به گویان گه‌یاندووه، به‌ڵام ئه‌وان به که‌ڵه‌گایه‌تی هیچ وڵامێکیان نه‌داومه‌ته‌وه.\nبه‌ڵام من تاک تاکی خه‌ڵکی خۆم خۆشده‌وێ و، ئاواتم گه‌شه‌کردن و سه‌رکه‌وتنیانه. هه‌ربۆیه ده‌ڵێم:\nنیشمانی من كوردستانه\nكه چل میلێۆن ئه‌ستێره ده‌وره‌ی داوه\nمه‌رزه جه‌وانمه‌رد 2009-06-27\nگوێ له مه‌رزه جه‌وانمه‌رد بگره


باڵیۆزخانەی ئەمەریکا لە بەغدا داوا لە حکومەتی عێراق دەکات بەرپـرسانی کوشتنی هاشم هاشمی دادگایی بکات – Rojapp\nHome/هەواڵنێرەکان/باڵیۆزخانەی ئەمەریکا لە بەغدا داوا لە حکومەتی عێراق دەکات بەرپـرسانی کوشتنی هاشم هاشمی دادگایی بکات\nباڵیۆزخانەی ئەمەریکا لە بەغدا داوا لە حکومەتی عێراق دەکات بەرپـرسانی کوشتنی هاشم هاشمی دادگایی بکات\nباڵیۆزخانەی ئەمەریکا لە بەغدا ڕاگەیاندنێکی بڵاوکردووەتەوە سەبارەت بە کوژرانی هاشم هاشمی شیکەرەوەی سیاسی عێراقی و شارەزای گروپە توندڕەوەکان.\nباڵیۆزخانەی ئەمەریکا شەوی دووشەممە لەسەر فەیسبوکەکەی نووسی”شاندی دیپـلۆماسی ئەمەریکا لە عێراق تووشی شۆک و دڵگرانیـیەکی زۆربوو بەهۆی کوشتنی نامەردانەی ئەکادیمی بەڕێز دکتۆر هاشم ئەلهاشمی. سەرەخۆشی لە خێزانەکەی و خەڵکی عێراق دەکەین بۆ لەدەستدانی ئەم سەروەتە نیشتمانیـیەی عێراق بەم شێوە تراژیدیـیە. داوا لە حکومەتی عێراق دەکەین پەلە بکات لە ڕاپـێچکردنی بەپـرسانی ئەم کوشتنە بۆ بەردەم دادوەری.”\nهاشم هاشمی شەوی دووشەممە لە بەردەم ماڵەکەی لە ناوچەی زەیونەی بەغدا کوژرا. بەپـێی ڤیدیۆیەکی کامێرای چاودێری هێرشبەرەکان 4 کەس بوون لەسەر 2 ماتۆرسکیل. بەر لەوەی هاشمی بە ئۆتۆمبیلەکەی بگاتەوە بەردەم ماڵەکەی، ئەوان لە نزیک ماڵەکەی چاوەڕێیان دەکرد. یەک لە هێرشبەرەکان لەسەر یەک لە ماتۆرسکیلەکان دادەبەزێت و تەقە لە هاشمی دەکات. دەڵێن گولـلەکانی ناوە بە سەر و سنگی هاشمی.\nبەپـێی لێدوانی ڕۆژنامەنووسێک بۆ کەناڵی ئەلحوڕە کە نەیویستووە ناوی ئاشکرابکرێت، پـێش کەمتر لە دوو هەفتە هاشمی پـێی گوتووە بەردەوام هەڕەشەی کوشتنی لێدەکرێت و یەکێک لەوانەی هەڕەشەیان لێکردووە ئەبو عەلی ئەلعەسکەری گوتەبێژی ئاسایشی ملیشیاکانی کەتائیب حزبوڵڵای سەر بە ئێران بووە. دەڵێت لە دوایـین هەڕەشە کە بە ڕێگەی تەلەفۆن لێی کردبوو ڕێک پـێی گوتبوو”لە بەردەمی ماڵەکەت دەتکوژم” .\nPrevious ئایشوریا رای ئەستێرەی ھیندستان و شاجوانی پێشووی جیھان لەگەڵ ھاوسەرەکەی ئەکتەری ناسراو ئابھەشیک باتچان و کچەکەی نوێ\nNext Divê Dibistan di Payîzê de Vebin\nJi hev famnekirina nifşên kurdan! (Diyarname) Source link


ژماره‌یه‌ک کورد له دژی سه‌دام حوسه‌ین گه‌واهی ده‌ده‌ن\nڕزگاربووه کورده‌کانی هێرشه کیمیاوییه‌که‌ی عێراق، ڕۆژی چوارشه‌ممه و له میانه‌ی دوایترین دانیشتنی دادگایی کردنی سه‌دام حوسه‌ینی ڕێبه‌ری ڕوخاوی عێراقی گه‌واهییاندا.\nسه‌دام و شه‌ش له ده‌ست و پێوه‌نده‌کانی تاوانبار کراون به‌وه‌ی له شاڵاو‌ه له‌شکرییه‌که‌ی نێوانی ساڵی 1987-1988 ی ئه‌نفال ڕۆڵیان بینیوه. به پێی لێکۆڵه‌ره‌وانی داد، ئه‌و شاڵاوه بووه هۆی کوشتنی 180 هه‌زار کورد.\nگه‌واهیده‌ره‌کان ده‌رباره‌ی نه‌مانی خێزانه‌کانیان به گازی ژه‌هراوی ئاخافتن. دایکێک ڕوونی کرده‌وه که‌وا چۆن خۆیی و منداڵه‌کانی به‌هۆی ئه‌و گازه ژه‌هراوییه‌وه بۆ ماوه‌ی چه‌ند ڕۆژێک کوێربوون و ناچار بوون په‌نا بۆ ئه‌شکه‌وته‌کانی ناوچه‌که به‌رن. ئه‌و دایکه گوتی ئه‌و زۆر ترساوه کاتێک دوای ئه‌وه‌ی توانای بینینی بۆ گه‌ڕایه‌وه و چاوی به منداڵه‌کانی که‌وت و بینی به‌هۆی کیمیاوییه‌که‌وه گیانیان ڕه‌ش بووه.\nگه‌واهیده‌رێکی دیکه گوتی ئه‌و دوای هێرشه‌که براکه‌یی و برازاکه‌ی دۆزیوه‌ته‌وه و بینیویه‌تی که‌وا باوه‌شیان به یه‌کترییدا کردووه.\nجێی باسه، دانیشتنی ڕۆژی چوارشه‌ممه دادگا تاوه‌کو 11 ی سه‌پته‌مبه‌ر دواخراوه.\nتیمی پارێزه‌رانی سه‌دامیش ده‌ڵێن ئامانجی ئه‌و شاڵاوه نه‌هێشتنی گه‌رێلا کورده جودابیره‌کان بووه که له کاتی شه‌ڕی نێوان عێراق و ئێران پشتیوانیان له ئێرانن کردووه.\nتاوه‌کو ئێستاش، سه‌دام چاوه‌ڕێی حوکمی دادگا ده‌کات له‌سه‌ر گه‌ڕی یه‌که‌می دادگایی کردنه‌که‌ی که تایبه‌ت بوو به کوشتنی نزیکه‌ی 150 شیعه‌ی گوندی دوجێل له ساڵی 1982 دا. پێشبینی ده‌کرێت، ئه‌و حوکمه‌ی دادگا له ناوه‌ڕاستی مانگی ئۆکتۆبه‌ردا ده‌ربچێت. ئه‌گه‌ر هاتوو سه‌دامیش تاوانبار کرا ئه‌وا حوکمی مردنی به‌سه‌ردا ده‌چه‌سپێنرێت.


سەرۆکی حیزب یان شووڕاکان… – hkkurdistan\nHome 6 ئەرشیفی بابەتەکان 6 سەرۆکی حیزب یان شووڕاکان…\nسەرۆکی حیزب یان شووڕاکان…\nسەرۆک بەمانای دەسەڵاتی تاکە کەس لەبڕیاردان و لەبەڕێوەبردندا، سەرۆک واتە کەسێک لەهەمووان زیاتر حیساب بۆ تێڕوانین و بۆچوون و فکرو سەرنجەکانی دەکرێ. کەسانی خوارەوە دەبێ ملکەچی بڕیار وفەرمانەکانی بن، زۆرجار سەرۆک دەبێتە دیکتاتۆرو خۆسەپێن بەسەر مرۆڤەکانی تردا. هەندێکجار سەرۆک دەبێت مایەی گۆڕانکاری باشتر و نوێ تر لەسیستەم وکۆمەڵگەدا، بەڵام ئەمە زۆر دەگمەنە کە سەرۆک دوای وەرگرتنی دەسەڵات و گۆڕانکاری کردندا لەسیستەم و دەسەڵات دا بەجۆرکی دیموکراسی و مەدەنی خۆی واز لە کورسی دەسەڵات بهێنێت دابنێشت، وەک کەسایەتێکی ئاسایی کۆمەڵگە بمێنێتەوە. زۆربەی جار سەرۆکەکان لەڕێگای حیزبەکەیانەوە دەکرێنە سەرۆک کە بۆحیزبەکەیان لەسەرەتادا لەڕێگای ئەندامانی کۆنگرەی حیزبەوە دەبێتە سەرۆکی حیزب (سکرتێر) ی حیزب، دواتر ئەو سەرۆکە دەکرێتە سەرۆکی دەوڵەت و حکومەت سەرەتا لەدووشێوازدا دەکرێتە سەرۆک، شێوازێکی سەرۆک کە لەڕێگای هەڵبژاردنی گشتی خەڵکەوە کە حیزبەکەی پڕوپاگەندەی بۆدەکات وپاشان بەدەنگی خەڵک دەبێتە سەرۆک، دواتر خەڵک ناچار دەکرێن بەبڕیار وفەرمانەکانی ڕازبن وجێبەجێی بکەن لەجۆری یاساو بڕیارەکانی دا. شێوازی دووەم ئەوەیە سەرۆک لەڕێگای کودەتایی سەربازیەوە دەبێتە سەرۆک لەحکومەت و دەوڵەتدا. زۆرجار کودەتا لەناوحیزبەدا دەکرێ سەرۆکی تازە دێتە سەر دەسەڵات، لەم شێوازدا دەسەڵاتەکان بەزۆربەی جار قۆرغ دەکرێ لەلایەن سەرۆکەوە. لەسەردەمی ئەم سەرۆکانەدا زۆربەی جار دەسەڵاتی دیکتاتۆری گەشەدەکات دەمێنێتەوە، ئازادی ڕادەربڕین لەبەرژەوەندی سەرۆکی حیزب و سکرتێری حیزب و سەرۆکی دەوڵەت پیادە دەکرێ، ئازادی ڕەخنەگرتن و ئازادی ڕێکخراوبوون و ئازادی ڕادەربڕین قۆناغ بەقۆناغ زیاتر یاساغ وقەدەغە دەکرێ. ئابووری حیزب و ئابووری وڵات وگەشەی ئابووری وبازرگانی بۆ سوود و بەرژەوەندی سەرۆک بەکاردێت. سەرۆک وحیزبی دەسەڵاتدار بەئارەزووی خۆیان تەخشان وپەخشان دەکەن ولە بوارەکانی بەرهەمە ئابووری و بازرگانییەکان بۆقازانج و سوودی خۆیان بەکاردەهێنن بۆئەوەی زیاتر درێژە بەتەمەنی مانەوەی خۆیان بدەن. سەرۆکی حیزبەکان هەموو هەوڵێک دەگرنەبەر بۆئەوەی هەتا تەمەنیان هەیە بەسەرۆکی بمێنەوە کەس نەتوانێت داوای گۆڕانی سەرۆک بکات. ڕوبەڕووی هەموو ئەوانە دەبێتەوە کە داوای گۆڕانی سەرۆک دەکەن. تەنانەت لەکاتی هەبوونی کێشە وقەیرانەکانی حیزبدا کە خواستی چاکسازی دەبێتە خواستی زۆرینەی کادیر وئەندامانی حیزب، یان لە ناودەوڵەت وحکومەتدا دەبێت خواستی زۆرینەی خەڵک بۆچاکسازی وگۆڕانکاری لەبەرنامە و پڕۆگرامی ئیدارەدانی حیزب یان دەوڵەت وحکومەت، سەرۆک هەموو هەوڵێک دەگرێتەبەرو پارەیەکی زۆر خەرج دەکات و تەخشان وپەخشانی پێ دەکات بۆئەوەی ئەو چاکسازی وگۆڕانکاری یە ڕوودەدات لەبەرژەوەندی سەرۆک و بنەماڵەی سەرۆک بێت وبەرژەوەندی و سوودی سەرۆک و بنەماڵەکەی بپارێزێت و گرێنتی مانەوەو پاراستنی دەسەڵاتی سەرۆک بەهەرجۆرێک بێت بپارێزێت و گرینگی وبایەخی زۆری پێبدات. کەواتە هەر چاکسازی و نەخشەڕێگایەک کەببێتە هۆی لاوازی وکەمکردنەوەی دەسەڵاتی سەرۆک ڕێگری بۆدروست دەکات و سیناریۆی جۆڕاوجۆری بۆساز دەکات، ئەمەش تەنها بۆ پاراستنی بەرژەوەندی وسوودی سەرۆک و بنەماڵەکەی. هەربۆیە چاکسازی وڕیفۆرم دەبێتە کارێکی مەحاڵ لەسایەی ئەوجۆرە سەرۆکانە. بۆیە تەنها ڕێگا بۆهێنانەدی گۆڕانکاری باشتر شۆڕش لەناو کۆمەڵگە یان حیزبی سەرۆکدا دەبێتە دوا ڕێگاچارەی هێنانەدی ئاسۆیەکی نوێی باشتر کەسوودی بۆمرۆڤەکانی کۆمەڵگە بەگشتی هەبێت. هەربۆیەش زۆرینەی حیزبە کلاسیکیەکان هەتا دواساتەکانی تەمەنی سەرۆک هەر بەسەرۆکی دەمێنێتەوە دواتر ئەگەر سەرۆک مرد بەنەخۆشی یان بەتیرۆرکردن ئەوا ئەو حیزبە تووشی پارچەپارچە یان بەش بەش دەبێت، هەریەکە بەناوێکەوە تێکۆشانی سیاسی خۆیان دەکەن. ئەمەش دەرئەنجامی ئەوەیە کەسەرۆک وسەرکردایەتی ئەوحیزبە هەرگیز لەخەمی دروستکردنی کەسی سەرکردەدا نەبوون ئەوەندە لەخەمی کوشتنی ئیرادەی سەرکردەدا بوون لەناو ئیرادەی هەرکادیرو ئەندامێکی حیزبەکەیاندا، ئەگەرچی سەرجەمی بانگەشەو پڕوپاگەندەی ڕاگەیاندنی حیزب لەژێر ناوی ئازادی ودیموکراسی و مافی مرۆڤ و ئازادی ویاساکان بووەو کاریان کردووە، بەڵام لەمەیدانی کارکردندا پێچەوانەوە بۆتەوە کەبەپێچەوانەی چەسپاندنی دیموکراسی وئازادی ومافی مرۆڤ هەنگاوی ناوە سەرۆک وسەرکردایەتی حیزب. ئەمەش واتە کوشتنی ئیرادەی مرۆڤی ئازاد ودیموکراسیخواز کاریان کردووە ،بیرکردنەوەو فکری ئازادییان زیندەبەچاڵ کردووە.\nسکرتێر وسەرۆکەکان پروپاگەندەی دیموکراسی پەرلەمانی دەکەن کە خودی یاساکانی دیموکراسیش بە ئاشکرا فەرامۆش دەکەن و شەلەلی دەکەن هەربۆیە لەتەواو جیهاندا سەرۆکەکان وسکرتێرەکان دیموکراسیشیان خەجاڵەت کردووە و بەو جۆرە ڕیسوایان کرد لەبەردەم مرۆڤایەتی کە دەبیندرێت لەناوشکستدا دێت و دەچێ ئە مۆدیلە. ئەم مودێلە لە دیموکراسی و حوکمڕانییە شانۆییەکی گاڵتە جاڕییە لە بەشداری هاووڵاتی لە حەیاتی سیاسی و ئیداری کۆمەڵگە و پارلەمان بە هیچ شێوەیەک ناتوانی تەعبیر لە ئیرادە و خواستی گشتی خەڵک بکا. ئەمەش لەبەرئەوەی کەسەرۆکی پەرلەمان سەرۆک وسکرتێری حیزب دەستنیشانی دەکەن، نەک خەڵک ئەگەرچی بەناوی نوێنەرایەتی خەڵکەوە لەپەڕلەمان، بەڵام هەمووجوڵەو هەنگاوەکانی بەدەست حیزب و هەر وەک ڕۆبۆتێک لەپەڕلەمانە، کەسەرۆک و سکرتێرەکان لە پێناو پاراستنی بەرژەوەندییەکانیان وەکو لاسیک جوڵەی پێدەکەن، براوە و دۆڕاو پێشوەخت دیاری دەکرێ لەلایەن سەرۆک و سکرتێرەکانەوە، باسکردن لەبەشداری ئازادانەی هاووڵاتیان لە هەڵبژاردن و نوێنەرایەتیکردنی پارلمان لە گاڵتەجاڕێک زیاتر نییە.\nئەمە لەناو سەرجەم حیزبەکان هەر بەو جۆرەیە کە خاوەن سەرۆک و سکرتێرن، سەرۆکەکان خۆیان زۆر پێ وشیار ترو عەقڵ ترە لە تەواوی کادیر وئەندامەکانی خۆیان و تاکەکانی کۆمەڵگاش، خۆپەرستی خۆی ڕێگا نادات ڕابەر وسەرکردەی تر بێتەمەیدان لەهەر جوڵەیەکیشدا ئەگەر هەستی کرد جوڵەیەک هەیە بۆسەرۆک وەرگرتن یان سکرتێر وەرگرتن دەکەوێتە خۆ بەپیلانێک ئەگەر دەریان نەکات ئەوا دەم کوتیان دەکات هەربۆیەش هەر وەک پێشتر باسم کرد سەرۆک نەگۆڕە هەتا مردن. لەناو ناسیۆنالیستی و ئیسلامی وعیلمانی وکۆمۆنیستی هەریەک جۆرە تەنها لەشیوازدا دەگۆڕێت و نیمایش و پروپاگەندەی فکری وحیزبیان جیاوازە، زۆر بەشان وباڵی سەرۆک هەڵدەڵێن، چونکە سەرۆک ئەوەی پێ خۆشە.\nکێشەی نە گۆڕانی کۆمەڵگەی کوردستان ئەمە بووە لەلایەک دەوڵەتی داگیرکەر بەسیستەمێکی سەرکوتگەرو فاشیزم چ بە دینی یان قەومی یان پاشایی یان مەلیکی و سەرۆکایەتی، کۆمەڵگەی کوردستان ئاراستە کردووە بەرەو بەزۆر ڕازیبوون و بە کۆیلایەتی و ژێردەستەیی خەڵکی کوردستان، لەلایەکی ترەوە حیزبەکان کە ویستوویان هەنگاو بۆ ڕزگاری و تێکۆشان بکەن لەگەڵ ئەوەی زۆرترین قوبانیانیان داوە زۆرێک لە قوربانی یەکانیش چینەکانی خوارەوەی کۆمەڵگە کە خەڵکی هەژار وزەحمەتکێش و کرێکاربووە لەهەمان کاتدا بە جۆرێکی کلاسیکی و بەرژەوەندخوازی حیزبی لەناو حیزبەکانیشدا بۆ پاراستنی بەرژەوەندی سەرۆک و سکرتێر تێکۆشان کراوە ئاراستەی کۆمەڵگە کراوە بەمانایەکی تر دیسان سەرۆک و سەرکردەوسکرتێر پیرۆزکراوە ئەم پیرۆزکردن وگەورەکردنەی سەرۆک وسکرتێرەکان کۆمەڵگەی کوردستانی لەم تاریکی وچەوسانەوەیە ڕاگرتووە. هەر بۆیەشە هەتا سەرۆک یان سکرتێر نەمرێت یان نەخۆشی فشاری زۆری بۆ نەهێنێت بەسەرۆکی و سکرتێری ماونەتەوە و دەمێنێتەوە. کارێکی زۆر سلیبی تر حیزبەکان کاریان لەسەر کردووە پاراستنی سیستەمی خێڵایەتی و بەرژەوەندی سەرۆک خێڵ بووە، ئەمەش بۆ ئەوە بووە کە هەتاوەکو سەرۆکی خێڵەکان بەرژەوەندیان بمێنێ و بپارێزرێت سەرۆک وسکرتێری حیزبەکانیش بەرژەوەندیان دەپارێزرێت، هەر بۆشە لەدەرکردنی یاساکان بۆجێبەجێکردن ناعەدالەتی بەرهەم دێت ئەمەش تەنها بۆ سزاکانی سەرپێچی یاساکانە نەک بۆ ئیمتیاز و سوود وەرگرتن، بەڵکو بۆلایەنی پاداشت وماددی لە سەرووی هەمووانن… کەواتە حیزبەکان تەنها خواستیان گۆڕانی کەسەکان بووە لە دەسەڵات بە خۆیان یان بەشەریک بوون بووە لە دەسەڵات، نەک مەبەستیان گۆڕانکاری بووە لە کۆمەڵگادا. نەخشە ڕێگایەکی چەندبارە ئاراستەی کۆمەڵگە کراوەتەوە لەلایەن دەوڵەتانی داگیرکەر (ئێران وعێراق وتورکیا وسووریا) مەسەلەی چاکسازی بووە تەنانەت زۆرجار بەشێک لە حیزبەکانیش بەناوی جیاوازەوە بەڵام لەناوەڕۆک هەمان چاکسازی بووە کە دەوڵەتانی داگیرکەر خستوویانە ڕوو بۆ کۆمەڵگە کە خۆیان (حیزبەکان) بێ حاڵین لەوەی کە هەرگیز چاکسازی لە ژێر سایەی سیستەمێکی سەرکوتگەر وفاشیزمی وەکو کۆماری ئیسلامیی ئێران وتورکیا وعێراق و باشووری کوردستاندا ئەنجام نادرێت، کە لەبەرژەوەندی خەڵکی ئەودەوڵەتانە وکوردستاندا بێت، بەڵکو بەبێ گۆڕان و ڕوخانی سیستەمی ئیسلامی ئێران و سیستەمە چەوسێنەرەکانی تر کەمترین ماف و ئازادی بەدی نایە.\nهاتنەخوارەوەی رێژەی بەشداریکردنی خەڵک لە هەڵبژاردنەکان، باشترین نمونەی ئاشکراو دیاری وشیاری تاکەکانی کۆمەڵگەیە هەر ئەم جۆرە وشیاریەشە بۆتە گرفتی گەورەی دیمکراسی لە ئەوروپا و ئەم مەسەلە نیشانی ئەدا کە زۆرینەی خەڵک متمانەیان بە پارلەمان نەماوە و پێیانوایە کە پارلەمان ناتوانێ تەعبیر لە ئیرادەی ئەوان بۆ مافی دیاریکردنی چارەنووسی تاک و کۆمەڵگە بکات. ئەمە لە وڵاتانی ئەوروپا، بەڵام لەوڵاتانی ڕۆژهەڵاتی ناوەڕاست و ئێران وتورکیاو سووریا و عێراق وباشووری کوردستان زۆر وێرانترە. ڕۆژ لە دوای ڕۆژ کۆمەڵگە بەرەو ناو زەلکاو زێرابی کێشە وقەیرانەکان دەبن. خەڵک زیاتر گیرۆدەی هەژاری و نابەرابەری وچەوسانەوە وشەڕ و ئاوەرەیی دەکەن. ئەمەش بەرهەمی سەرۆک وسکرتێرەکانی حیزبەکانە لەبەر ئەوە ئەم سەرۆک و سکرتێرانە بازرگانن نەک سیاسی کە بەردەوام ویستوویانە کۆمەڵگە لەپێناوی پاراستنی بەرژەوەندی وسوودی خۆیان ئاراستە بکەن بەناوی پاراستنی نیشتمان ونەتەوە وئایین وبیروباوەڕەوە کۆمەڵگە زیاتر بگێڕنەوە دواوە و لەناو قەیران وکێشەکاندا ڕای بگرن .\nناڕەزایەتییەکانی خەڵک بەهۆی گەشەی وشیاریانەوە بەرەو بەهێزبوون دەچێ لەوڵاتەکانی ئێران و تورکیا و عێراق و باشووری کوردستان کەواتە خەڵک پێویستە بەنەخشە ڕێگایەکی تر بێتەمەیدان بۆگۆڕانکاری لەسیستەمە چەوسێنەرەکاندا، بەجۆرێک کۆمەڵگەش بگۆڕێت بۆ کۆمەڵگەیەکی باشتر و ئازادتر، کە پێویست دەکات شووڕاو دەسەڵات وسیستەمی شووڕای جێگیربکرێت.\nشورا بەمانایی نوێنەرایەتیکردنی ڕاستەوخۆی خەڵک دێت هەروەها خەڵک خۆی دەتوانێت زۆر بەئاسانی چاودێر بێت بەسەر ئیش وکارەکانی شوراکاندا بەمەش دوور دەبێت لەدزی و گەندەڵی. دەسەڵاتی شورایی ئەڵبەت ئەگەر لە ژێر کاریگەری ئاجندایەکی سیاسی دیاریکراو نەبێ، باشترین ئەڵترناتیڤ و شێوازو جۆری ئیدارەدانی کۆمەڵگەیە بۆ هەڵبژاردنی سەرجەم تاکەکانی کۆمەڵگەیە و ئەم بەدیلە دەتوانی گەرەنتی بەشداریکردنی سەرجەم هاووڵاتیان لە پرۆسەی سیاسی بکا. لە باکووری ئەوروپا و سوئیس کۆمەڵە میکانیزمێک بە ناوی کۆمۆن و گمایندە و شوورای ئوستانی و کانتۆنی بوون هەیە و ئەم دامەزراوانە وەک نموونە گەلێکی سەرکەوتوو لە شورا ئیمتحانی خۆیان داوە.\nئەمە زۆر پێویستە کە بەیەکەوە لەیەک کاتدا گۆڕانکاری لەسیستەم و کۆمەڵگادا بکرێت بۆ ئەوەی پاشماوەی سیستەمی دەرەبەگایەتی لەگەڵ گۆڕانی سیستەمە مافیا و چەوسێنەرو گەندەڵ ودزوچەتەکان بەیەکەوە بکرێت. هەروەها ئێمە پێویستە کە لە داهاتوودا سیستەمی حیزبی و خێڵایەتی جێگیر نەکرێ بەناوی جیاوازەوە هەر بۆیە جەخت لە تێکۆشان بۆهێنانەدی سیستەمی شووڕای خەڵکی کوردستان بکرێتەوە کە خەڵک خۆی لە ڕێگەی شوراکانەوە یاسا و سیستەمی سیکۆلار وئازاد دابنێت و تێکۆشان بکات بۆ چەسپاندنی عەدالەتی کۆمەڵایەتی و یەکسانی و بەرابەری لە کۆمەڵگە. کە هەمووان لەبەرامبەر جێبەجێکردنی یاساکان بە پاداشت یان بەسزادان یەکسان بن و ملکەچ بن .\nبزووتنەوەی شورایی زامنی مافەکانە لە نێوان خواست و هیواو ناڕەزایەتییەکانی خەڵکی کرێکارو کۆڵبەر و زەحمەتکێش و ئازادی و یەکسانی دا هیچ سنورێک بوونی نییە، ئەوەی هەیە دەسەڵاتی مافیایی و سەرکوتگەری سەرمایەداریی یە کە ئەو دیوارە ئەستوور و دڕکاوییەی داناوە و لەپێناو مانەوەی دەسەڵات و زەوتکردنی تەواوی سەرمایە و بژێوی ژیانی گشت کۆمەڵگە لەدەستی کەمترین مرۆڤەکانی کەمینەی کۆمەڵگەدا، بۆیە هەرکاتێک خەڵکی نەدار هەژار و چەوساوەو سەرکوتکراو بچوکترین کەلێن بدۆزنەوە بۆ هێنانە مەیدانی هێزی خۆیان بەدژی دەسەڵاتە سەرکوتگەرەکان، ئەوا فەوری دەڕژێنە سەر جادە و ناو کۆڵانەکان و بانگەوازی ئازادی و سەرفرازی دەدەن بەگوێ و مێشکی سەرانی حاکمی چەوسێنەو مافیادا وازیش ناهێنن تا ئەو دەسەڵاتە بە شکستا نەبەن، بەڵام ئەوەی کە زۆر لە ڕووخاندنی دەسەڵاتە سەرکوتگەرییەکەی ئەم مافیا وفاشیزمانە گرنگترە، ئەلتەرناتیڤ و دەسەڵاتی دوای ئەوە . بەردەوامی و سەرکەوتن بۆ ڕاپەڕین و خۆپیشاندانەکانی خەڵکی کرێکارو زەحمەتکێش و گەنجان و لاوانی ئازادیخواز و یەکسانیخواز و شۆڕشگێڕی ڕۆژهەڵاتی کوردستان و ئێران و ڕوخان و نەمان بۆ دەسەڵاتی ڕەشی سیستەمی فاشیزمی ئیسلامیی ئێران بۆپێشەوە چوونە بەرەو پێکهێنانی دەسەڵات وسیستەمی شورایی.


ده‌سته‌ى رێكخراوه جه‌ماوه‌ری و پیشه‌ییه‌كانى (پ.د.ك) سه‌ردانى سه‌ندیكایان كرد\nبه‌مه‌به‌ستى نرخاندن و رێزلینان له رۆلی كارمه‌ندانى ته‌ندروستى كوردستان ئه‌مڕۆ 2021/1/19 خاتوو (ئه‌ڤین هرۆرى) به‌رپرسی رێكخراوه پیشه‌یی و جه‌ماوه‌ریه‌كانى پارتى دیموكراتى كوردستان و شاندێكى ده‌سته، سه‌ردانى ده‌سته‌ى باڵاى سه‌ندیكاى كارمه‌ندانى ته‌ندروستى كوردستانیان كرد و له‌لایه‌ن به‌رێزان (جه‌بار ره‌حیم) نه‌قیبى سه‌ندیكا و (عیسى خانۆ) جێگرى نه‌قیبى سه‌ندیكا و ئه‌ندامانى ده‌سته‌ى باڵا پێشوازیان لێكرا.\nله میانه‌ى ئه‌و سه‌ردانه‌دا ده‌سته‌ى رێكخراوه جه‌ماوه‌رى و پیشه‌ییه‌كان وێراى ده‌ستخۆشی و پشتیوانى خۆیان بۆ سه‌ندیكا وه رۆلى كارمه‌ندانى ته‌ندروستییان به‌رز نرخاند به‌تایبه‌تى له‌م قۆناغه‌ى ئه‌مڕۆدا كه ره‌وشی ته‌ندروستى هه‌رێمى كوردستان روو به‌رووى په‌تاى جیهانى كۆڤید-19 بۆته‌وه.\nپاشان له‌لایه‌ن نه‌قیب و جێگرى نه‌قیب به شێوه‌یه‌كى گشتى ره‌وشی كارى رێكخراوه‌ییان بۆ ئاماده‌بووان روونكرده‌وه و دواتر له‌لایه‌ن ئه‌ندامانى ده‌سته‌ى باڵاى سه‌ندیكاوه چه‌ندین خواست و داواكارى كارمه‌ندانى ته‌ندروستى خرایه روو و جه‌خت له هه‌ماهه‌نگى كارى رێكخراوه‌یی كرایه‌وه بۆ داكۆكیكردن له مافه پیشه‌ییه‌كانى كارمه‌ندانى ته‌ندروستى له بواره جیاجیاكاندا.\nشاندێکی دەستەی باڵا سەردانی وەزارەتی شارەوانیان کرد...\nلقی هه‌ڵه‌بجه‌ى سه‌ندیكاى كارمه‌ندانى ته‌ندروستى كوردستان كرایه‌وه...\nده‌سته‌ى باڵاى سه‌ندیكا رێزی له دوو كارمه‌ندى ته‌ندروستى گرت...\nبه هه‌وڵى سه‌ندیكای كارمه‌ندان كرێ ى خوێندن له زانكۆیه‌كى ئه‌هلی كه‌م ده...\nلقی ئاكرێ ى سه‌ندیكاى كارمه‌ندانى ته‌ندروستى كرایه‌وه...\nشاندێکی دەستەی باڵای سەندیکای کارمەندان سەردانی زانکۆی کتابیان کرد...


لە شوێنێک سەبارەت بە “خەون و خەون دیتن” خوێندمەوە کە: | مەسعوود مەناف|Masoud Manaf\nماڵه‌وه > Comment\t> لە شوێنێک سەبارەت بە “خەون و خەون دیتن” خوێندمەوە کە:\n19 كانونی دووه‌م 2016 Rojpress\tلێدوانێک بنووسە Go to comments\n– خەونی هەموو کەس رەنگی نییە، لە سەتا ١٢ی ئەو کەسانەی کە بیناییان هەیە خەونەکانیان رەش و سپی و باقییەکەی رەنگییە. تا بەر لە ١٩٦٠ وا دەزانرا کە زۆربەی خەونەکان، رەش و سپین بەڵام هەندێک توێژینەوەی زانستی دەروونناسی دەریخست کە تەنیا لە سەتا ٤.٥ی خەونی کەسانی ژێر ٢٥ ساڵ رەش و سپییە و باقییەکەی رەنگی\n– زۆربەی خەونەکان سیمبۆلیکن/ هێمایین. مەسەلەن ئەگەر خەون بە شتێکەوە دەبینین مومکینە مەبەستی شتێکی شاراوە بێت. لە کاتی خەون بینیندا، زەینی ناخۆئاگای ئێمە هەوڵ دەدا ئەو خەونانە بە شێوەیەکی هێمایی بێنێتە بەرچاومان تا تێگەیشتنیان ئاسانتر بکات\n– زۆربەی خەونەکان، وەک بڵەی بابەتێکی ئەندێشەیی بن، قووڵ و مانادارن. ئەندێشەگەلی نیگاتیڤ زیاتر لە ئەندێشەی پۆزەتیڤ لە خەوندا دەبینرێن.\n– سیستمی خۆپارێزی جەستەی مرۆڤی تەندروست، لە کاتی خەوبینیندا هەوڵ دەدات جەستە بێ جووڵە بهێڵێتەوە تا لە هەر چەشنە ئازار و جووڵەیەکی مەترسیداری ناخۆئاگا بیپارێزێ.\n– لە سەتا ١٨ تا ٣٨ی خەونەکانمان، خەونگەلێکن کە گۆیا هەواڵی داهاتوویان پێیە بەڵام نزیک لە سەتا ٧٠ی خەونەکان، سەبارەت بە رووداوگەلێکن کە روویان داوە و پێوەندییان بە ئێستا یا ڕابردوو هەیە. سەتا ٦٠ تا ٩٨ی ئەو کەسانەی کە وێنەگەلێک لە داهاتوو لە خەونەکانیاندا دەبینن، بڕوا بەو داهاتووە دەکەن.\n– ئەوانەی پرخەپرخ دەکەن کەمتر خەون دەبینن یا خەونەکانیان زۆر کورتتر و رووکەشترە.\n– لە خەوندا، تەنانەت لەوپەڕی بێ جووڵەیی جەستەشدا، ئەگەری ئەوە هەیە کە مرۆڤ بەوپەڕی حەزی سێکسی[ئۆرگازم] بگات. شتێک کە لە کولتووری خۆماندا پێی دەڵێن “شەیتانی بوون“\n– هەندێک جار، ڕاستی و خەون تێکەڵ بە یەک دەبن. بۆ وێنە کەسێک مومکینە لە خەونیدا لە کۆنسێرتی موزیک بێت بەڵام لەناکاو لەخەو ڕادەپەڕێ و دەبینێ کە ئەوە دەنگی موزیک لە ڕادیۆ یا تیڤی دێت. یا ئەوانەی کە خەون بە میزکردن و ئاو و ئەمانەوە دەبینن، کە هەستان دەبینن لەخۆ میزتوون\n– پیاو زۆرتر خەون بە پیاوانەوە دەبینن بەڵام بۆ ژنان، ڕێژەی خەون دیتن بە پیاو و ژن یەکسانە. پیاو خەونی ئەگرێسیڤتر و توندوتیژتر دەبینن\n– هەر تەنیا مرۆڤ نییە کە خەون دەبینێ بەڵکوو بوونەوەری تریش خەون دەبینن، بۆ وێنە سەگ و مانگا و فیل و …\nئیدەی بووکچین، دەوڵەت و ڕۆژئاوای کوردستان “برا لە پشت برا بێ، قەزا مەگەر لە لای خوا بێت”


ANF | چالاكیی نۆبه‌تگرتن بۆ ئازادیی ئۆجالان: تێكۆشانه‌كه‌مان به‌رده‌وام ده‌بێت\nچالاكیی نۆبه‌تگرتن بۆ ئازادیی ئۆجالان: تێكۆشانه‌كه‌مان به‌رده‌وام ده‌بێت\nچالاكیی نۆبه‌تگرتنی ئازادی كه ماوه‌ی ٧ ساڵه له‌پێناو ئازادیی ئۆجالان له به‌رده‌م كۆنسه‌ی ئه‌ورووپا به‌ڕێوه‌ده‌چێت، به‌رده‌وامه. نوێنه‌رانی ڕێكخراوه كوردییه‌كانی ئه‌ورووپا نۆبه‌تی ئه‌م هه‌فته‌یه‌ی چالاكییه‌كه‌یان وه‌رگرت.\nسێشه‌ممه, 25 Jun 2019, 20:06\nچالاكیی نۆبه‌تگرتنی ئازادیی بۆ ئۆجالان كه له شاری ستراسبۆرگ له نزیك باره‌گه‌كانی سی پی تی (كۆمیته‌ی ڕێگرتن له ئه‌شكه‌نجه)، دادگه‌ی مافی مرۆڤی ئه‌ورووپا و په‌رله‌مانی ئه‌ورووپا به‌ڕێوه‌ده‌چێت، ٧ ساڵی تێپه‌ڕاند. له ساڵیادی ده‌ستپێكردنی چالاكییه‌كه‌دا نوێنه‌رانی كه‌جه‌كه، كه‌جه‌ده‌كه-ئه‌ورووپا، ته‌ژه‌كه-ئه‌ورووپا، كه‌نه‌كه و زۆر لایه‌نی دیكه نۆبه‌تی ئه‌م هه‌فته‌یه‌یان وه‌رگرت.\nئه‌ندامی ئه‌نجومه‌نی به‌ڕێوه‌به‌ری كۆما جڤاكێن كوردستان (كه‌جه‌كه) زوبه‌یر ئایدار، هاوسه‌رۆكی كۆنگره‌ی گه‌ل ڕه‌مزی كارتاڵ و هاوسه‌رۆكانی كۆنگره‌ی كۆمه‌ڵگه‌ی دیموكراتیی كوردستانیانی ئه‌ورووپا (كه‌جه‌ده‌كه-ئه‌ورووپا) یوكسه‌ل كۆچ و فاتۆش گۆكسونگوور و چه‌ندین كه‌سی دیكه لێدوانێكی ڕۆژنامه‌وانیی هاوبه‌شیان دا و ڕایانگه‌یاند، تا ئۆجالان ئازاد ده‌بێت به‌رده‌وام ده‌بن له تێكۆشان.\n«تا ئۆجالان ئازاد ده‌بێت تێكۆشان به‌رده‌وام ده‌بێت»\nهاوسه‌رۆكی كه‌جه‌ده‌كه-ئه‌ورووپا یوكسه‌ل كۆچ ڕایگه‌یاند، ئۆجالان نه‌ك ته‌نیا بۆ كوردان به‌ڵكوو بۆ گه‌لانی ڕۆژهه‌ڵاتی ناوین گرنگه. دیداری ٢ی ئایار له‌گه‌ڵ ئۆجالان هیوای به هه‌موو گه‌لان داوه. له ئه‌مڕۆ به‌دواوه تاكه ئه‌ركی ئێمه ئازادیی ئۆجالانه. كه‌جه‌ده‌كه-ئه‌ورووپا و پێكهاته‌كانی به‌رده‌وام ده‌بن له چالاكییه‌كانیان بۆ ئازادیی ئۆجالان. گه‌لی كورد تا كۆتایی به فاشیزم دێنێت به‌رده‌وام ده‌بێت له تێكۆشان.»\nهاوسه‌رۆكی كه‌جه‌ده‌كه-ئه‌ورووپا فاتۆش گۆكسونگوور-یش گوتی، «له‌به‌رئه‌وه‌ی چالاكییه‌كه‌مان له‌پێناو ئازادیی ڕێبه‌ره‌كه‌مانه، هه‌تا ڕێبه‌رمان ئازاد ده‌بێت به‌رده‌وام ده‌بین له‌م چالاكییه.»\n«مه‌بنه هاوبه‌شی ئه‌م كۆنسێپته»\nهاوسه‌رۆكی كۆنگره‌ی گه‌ل ڕه‌مزی كارتاڵ وه‌بیری خسته‌وه كه كۆنسێپتێكی شه‌ڕ له‌سه‌ر هه‌موو كوردستان هه‌یه. گوتی، مانگرتنه‌كان له خواردن كۆنسێپتی شه‌ڕیان شكاندووه به‌ڵام هێشتا سیاسه‌تی له‌ناوبردن به‌رده‌وامه. ده‌زگه‌كانی وه‌ك كۆنسه‌ی ئه‌ورووپا له ستراسبۆرگ به‌شدارن له‌م كۆنسێپته‌ی دژبه كوردان.»\nكارتاڵ داگیركاریی دژبه باشووری كوردستانی به به‌شێك له‌م كۆنسێپته ناوبرد و گوتی، ئۆجالان ده‌توانێت كێشه‌كانی توركیا و ڕۆژهه‌ڵاتی ناوین چاره‌سه‌ر بكات. كارتاڵ جه‌ختی له‌سه‌ر ئه‌وه كرده‌وه كه پێویسته داموده‌زگه‌كانی ئه‌ورووپا له به‌رانبه‌ر ئه‌م كۆنسێپتی شه‌ڕه بوه‌ستنه‌وه.\nته‌ژه‌كه-ئه‌ورووپا: گه‌لی كورد ڕێبه‌ر ئاپۆ به ئیراده‌ی خۆی داده‌نێت\nزۆزان سه‌رهات به ناوی بزووتنه‌وه‌ی ژنانی كوردی ئه‌ورووپا (ته‌ژه‌كه-ئه‌ورووپا) گوتی، «پێویسته هه‌موو جیهان بزانێت كه هه‌رچه‌نده‌ش ده‌نگی ڕێبه‌رایه‌تیمان ببڕن، گه‌لی كورد ڕێبه‌ر ئاپۆ وه‌ك ئیراده‌ی خۆی قبووڵ ده‌كات. ئازادیی ئۆجالان بۆ بزووتنه‌وه‌ی ژنان شتێكی ده‌ستلێبه‌رنه‌دراوه.»\nڕه‌فیق غه‌فوور به نوێنه‌رایه‌تیی كۆنگره‌ی نه‌ته‌وه‌یی كوردستان (كه‌نه‌كه) قسه‌ی كرد و سه‌رنجی خسته سه‌ر مانگرتنه‌كان له خواردن كه دژبه گۆشه‌گیری به‌ڕێوه‌چوون. گوتی، به‌رخۆدان سه‌ركه‌وتن له‌گه‌ڵ خۆی دێنێت. پێویسته گه‌لی كورد یه‌كگرێت. تێكۆشان هه‌م ئازادیی ئۆجالان هه‌م ئازادیی گه‌ل به‌دوای خۆیدا دێنێت.\nدایه مه‌له‌ك به ناوی فیدراسیۆنی دیموكراتیی عه‌له‌وییه‌كان (FEDA) ڕایگه‌یاند، ئۆجالان ڕێبه‌ری هه‌موو مه‌زڵوومه‌كانه. گوتیشی، «ئۆجالان ده‌توانێت كێشه‌كان چاره‌سه‌ر بكات. ئه‌مه‌ش به تێكۆشانی ئێمه ده‌كرێت. ئێمه هه‌رگیز سیاسه‌تی فاشیستی قبووڵ ناكه‌ین.»\nمه‌روان بۆتان نوێنه‌ری گه‌نجان گوتی، «خۆشه‌ویستیی ئێمه بۆ ڕێبه‌ر ئاپۆ زۆر قووڵ و گه‌وره‌یه. له ئێستا به‌دواوه‌ش له‌گه‌ڵ ڕێبه‌رایه‌تیی خۆمان ده‌بین.»\nچالاكیی نۆبه‌تگرتنی «ئازادی بۆ ئۆجالان» له ٢٥ی حوزه‌یرانی ٢٠١٢ ده‌ستی پێكردبوو. تا ئێستا له ٣٦٦ گرووپدا نزیكه‌ی ٢ هه‌زار كه‌س به‌شداری تێدا كردووه. له‌گه‌ڵ سه‌دان هه‌زار كه‌س قسه كراوه و ئاشنا كراون به فكری ئۆجالان.


ماڵپەری فیردەوس | کەسێک نوێژی لە مالەوە کردووە بێ دەست نوێژ ، لەسەفەر بیری کەوتەوە نوێژی بێ دەست نوێژ کردووە ، ئایا لەسەفەر ئەو نوێژە دوو ڕەکاعەت دەکاتەوە یان چوار ؟\nسەردێری پرسیار: کەسێک نوێژی لە مالەوە کردووە بێ دەست نوێژ ، لەسەفەر بیری کەوتەوە نوێژی بێ دەست نوێژ کردووە ، ئایا لەسەفەر ئەو نوێژە دوو ڕەکاعەت دەکاتەوە یان چوار ؟\nبەرواری دانان :2019-09-09 کۆدی پرسیار:1463\nپرسیار : کەسێک نوێژی لە مالەوە کردووە بێ دەست نوێژ ، لەسەفەر بیری کەوتەوە نوێژی بێ دەست نوێژ کردووە ، ئایا لەسەفەر ئەو نوێژە دوو ڕەکاعەت دەکاتەوە یان چوار ؟\nوەڵام : زانایان دەڵێن ھەر کەسێک نوێژ لەبیر بکات لە حضر ، پاشان بیری بکەوێتەوە لە سەفەر ، ئەوە چوار ڕەکاعەت نوێژ دەکات ، وە ئەگەر لەبیر بکات لە سەفەر ، پاشان لە حضر بیری بکەوێتەوە ، ئەوە دوو ڕەکاعەت نوێژ دەکات ، بەڵگە :\n(١) عَنْ أَبِي قَتَادَةَ رَضِيَ اللَّهُ عَنْهُ فِي الْحَدِيثِ الطَّوِيلِ فِي نَوْمِهِمْ عَنِ الصَّلاةِ : ثُمَّ أَذَّنَ بِلالٌ ، فَصَلَّى النَّبِيُّ صَلَّى اللَّهُ عَلَيْهِ وَسَلَّمَ كَمَا كَانَ يَصْنَعُ كُلَّ يَوْمٍ ، رَوَاهُ مُسْلِمٌ .\nواتە : لە أَبِي قَتَادَةَ دەگێڕنەوە خوا لێی ڕازی بێت فەرمووی سەبارەت بە فەرموودەی درێژ نووستنیان کاتی نوێژی بەیانی فەرموو : پاشان بیلال بانگی دا ، پێغەمبەر درود و سەلامی خوای لێ بێت نوێژی بەیانی کرد ھەروەک چۆن ھەموو ڕۆژەکانی تر دەیکرد .\n(٢) پێغەمبەر درود و سەلامی خوای لێ بێت دەفەرمووێت : " من نام عن الصلاة أو نسيها فليصلها إذا ذكرها " ، وتەی : " فلیصلھا " ضمیر دەگەڕێتەوە بۆ کردنی نوێژ و چۆنییەتی یەکەی .\nابن عثیمین ڕەحمەتی خوای لێ بێت دەفەرمووێت : (( ئەم فەرموودەیە بەڵگەیە ئەگەر شەو نوێژ قەزا بکەیتەوە لە ڕۆژدا ، ئەوە دەبێت قورئان بە دەنگ بخوێنیتەوە ، نموونە : مرۆڤێک دەعوەتت دەکات بۆ خواردنی مغرب کاتی نێوان مغرب و عیشا ، وە گۆشتی وشتر دانرابوو ، تۆش لێت خوارد و نەتزانی ، کاتێک بووە ڕۆژ خاوەنی خواردن گوتی ئەوەی تۆ خواردت گۆشتی وشتر بوو ، دەبێت دەست نوێژ بگریت و نوێژی عیشا دووبارە بکەیتەوە ، چونکە نوێژت کردووە بێ دەست نوێژ ، لەم حالەتە نوێژ بە جھری دەکەیت " جھری : واتە قورئام دەنگ دەخوێنی لەناو نوێژدس " ، چونکە قەزات کردۆتەوە ، قەزادەکرێتەوە بەو شێوەیە ھەروەک چۆن لەکات دا دەکەیت .\nوە بە پێچەوانەش : ئەگەر نوێژی ڕۆژ لە شەودا قەزابکەیتەوە ، ئەوە بە نھێنی قورئان دەخوێنی ، بەڵگەیە لەسەر ئەمە وتە و کردەوە :\nسەبارەت بە بەڵگەی وتە : وتەی پێغەمبەر درود و سەلامی خوای لێ بێت دەفەرمووێت : " من نام عن الصلاة أو نسيها فليصلها إذا ذكرها " ، وتەی : " فلیصلھا " ضمیر دەگەڕێتەوە بۆ کردنی نوێژ و چۆنییەتی یەکەی ، ئەم فەرموودەیە سوودێک وەردەگیرێت : ئەگەر نوێژ لەبیر بکەیت لە حضر ، پاشان بیرت کەوتەوە لە سەفەر ، ئەوە چوار ڕەکاعەت نوێژ دەکەیت ، وە ئەگەر لەبیر بکەیت لە سەفەر ، پاشان لە حضر بیرت کەوتەوە ، ئەوە دوو ڕەکاعەت نوێژ دەکەیت ، لەبەر وتەی : " فلیصلھا " .\nسەبارەت بە کردەوە : فەرموودەی ئەبو قەتادە خوا لێی ڕازی بێت : " فصلی النبي صلى الله عليه وسلم كما كان يصنع كل يوم " .\nھەروەھا عیبارەیەکی بەناوبانگ لای زانایان : " القضاء يحكي الأداء " ، " يحكي " واتە : " یشابە " ، ئەمە عام نییە بۆ ھەموو شتێک ، قەزای ڕەمەزان وەک أداء نییە ، چونکە أداء ی ڕەمەزان دەبێت ئیلا یەک بەدوای یەک بێت ، بەڵام قەزا کردەوەی مەرج نییە یەک بەدوای یەک بێت ، ... )) فتح ذي الجلال والإكرام ج۲ لاپەڕە ١٧٣-١٧٤ .


جێژنی گەورەی تۆمارکردنی نیشتمانیی ناوی نۆدشە وەکوو شاری کڵاش - SAHAR KURDISH (Sorani)\nجێژنی گەورەی تۆمارکردنی نیشتمانیی ناوی نۆدشە وەکوو شاری کڵاش\nجێژنی گەورەی تۆمار کردنی نیشتمانیی شاری نۆدشە وەکوو شاری نیشتمانیی کڵاش لە کرماشان بەڕێوە چوو.\nبە پێی ڕاپۆرتی هەواڵدەری کوردپرێس ، ئەسەدواڵلە ڕازانی پاڕێزگای کرماشان لەم ڕێ وڕەسمەدا بە ڕاگەیاندنی ئەمە کە نودشە شارێکی مێژووییە وفەرهەنگی دەوڵەمەندی هەیە ڕایگەیاند : نمونەی ئاشکرای ئەم فەرهەنگە دەوڵەمەندە دەتوانین لە کلاش چنیندا ببینین کە ئەمڕۆکە شایەتی بەڕێوە چوونی جێژنی تۆمار کردنی نیشتمانیی نودشە وەکوو شاری نیشتمانی کلاش چنینین.\nجەلیل باڵایی بەڕێوەبەری گشتیی کەلەپۆری فەرهەنگی ، سەنعەتی دەسکردو گەشتیاری پاڕێزگەی کرماشان یش لەوتاردانێکدا بە ڕاگەیاندنی ئەمەکە شاندەر وتایبەتمەندی جیاواز لەوان بەشداری خەڵک لە شاری نودشە لە ئیدارەی کاروباری فەرهەنگی بووە هۆو هەتا لە کۆتایی دا نودشە وەکوو شاری نیشتمانی کلاش چنین تۆمار بکرێت ، ڕایگەیاند : پارێزگاکان وشاری زۆر ڕکەبەری نودشە بوون لەم بوارەدا.\nناوبراو بە ژماردنی شاندەرەکانی هەڵبژاردنی نودشە وەکوو شاری کلاش وتی: خەڵکی ئەم شارە لەبەرانبەر مەسەلە هەستێارەکان بەرپرسایەتی زۆری هەبووە وبۆ چارەسەرکردنی کێشە کان بەشداری باش دەکەن.\nبەڕێوە بەری کەلە پوری فەرهەنگی ، سەنعەتی دەستکردو گەشتێاری پارێزگەی کرماشان لێهاتوویی لە کلاش چنینی بە شاندەری تر بۆ هەڵبژاردنی ناوی نۆدشە زانیب ووتی: بەرهەم هێنانی کلاشی ژنانە و پیاوانە ولەڕەنگ وئەندازەی جۆربەجۆربووە هۆو هەتا ئەم سەنعەتە بەناوی نودشەوە تۆمار بکرێت.\nئادار 16, 2017 20:27 Asia/Tehran\nداخوازیی نوێنەرانی ئەوروپی لە کۆنگرێسی ئەمریکی بۆ پشتیوانی کردن لە ڕێککەوتنی ناڤۆکی\nهاویشتنی 9 مووشەک بەرەو سوریا ، لەناو چوونی هەموو مووشەکەکان\nدەسپێکرانی مان گرتنی فڕۆکە وانان وکارمەندانی کۆمپانیای فڕۆکەوانی ئایرفرانس


وەزیرى تەندروستى حکومەتى هەرێمى کوردستان رایگەیاند، لە 24 کاتژمێرى رابردوودا لە تاقیگەکانى هەرێمى کوردستان زۆرترین پشکنین ئەنجام دراوە و داواشى لە هاووڵاتیان کرد کە پابەندى ڕێنماییە تەندروستییەکان بن و دەمامک و دەستکێش بەکاربهێنن.\nلەمیانەى ئەنجامدانى کۆنگرەیەکى ڕۆژنامەوانیدا لەشارى هەولێر کە پەیامنێرى ناس کورد ئامادەى بوو، د.سامان بەرزنجى، وەزیرى تەندروستى حکومەتى هەرێمى کوردستان ئاماژەى بەوە کرد " لە 24 کاتژمێرى رابردوو زیاتر لە پێنج هەزار پشکنین ئەنجامدراوە و 483 توشبووى نوێ تۆمارکراوە و 24 توشبووش گیانیان لەدەستداوە کە 15 گیانلەدەستدان لە هەولێر و 8 گیانلەدەستدان لە سلێمانى و 1 گیانلەدەستدان لەشارى دهۆک، بووە.\nلەبارەى ئەو توشبووانەى کە لە کۆرۆناش چاکبوونەتەوە، وەزیرى تەندروستى رونیکردەوە، لە 24 کاتژمێرى رابردوودا 325 توشبوو لەشارەکانى هەرێمى کوردستان چاکبوونەتەوە.\nلەبارەى ئامارە گشتییەکانى کۆرۆناش، وەزیرى تەندروستى رونیکردەوە، ژمارە تووشبووانی کۆرۆنا لە هەرێمی کوردستان گەیشتە 23 هەزار و 204 تووشبوو، کە بەهۆیەوە 849 کەس تاوەکو ئێستا بە کۆرۆنا گیانیان لەدەستداوە. هەروەها 13 هەزار و 324 کەس چاکبوونەتەوە.\nیەکەم وەزیرى حکومەتى هەرێم توشبوونى بە کۆرۆنا ڕاگەیاند\n2020.09.01 - 15:29\nوەزیرى کارەباى هەرێم: 500 مێگاوات کارەباى زیادە بۆ عێراق دابین دەکەین\n2020.08.28 - 21:48\nوەزیرى تەندروستى: هەر کات بڕیار لەسەر ڤاکسینى کۆرۆنا درا یەکەم وڵات دەبین بەدەستى دەهێنین\n2020.08.20 - 11:45\nروونکردنەوەیەک لە وەزارەتی پەروەردەی هەرێمەوە\n2020.09.03 - 22:21


لە دایکبووی ساڵی (1968)ە. کوڕی گەورەی مەسعود بارزا [ زۆرتر... 👁] ✖ ✖ 12 0 ✔ 99% ✍ هـ.ب. 1-11-2009 22:13:24


پووران درەخشەندە دادوەری فیستیڤاڵی فیلمی منداڵان و مێرمنداڵانی ئیسفەھانە.\nخانمە سینەماکاری کرماشانی خاتوو "پووران درەخشەندە" ئەندامی لێژنەی دادوەرانی فیستیڤاڵی فیلمی منداڵان و مێرمنداڵانی ئیسفەھانە.\nخانمە سینەماکاری کرماشانی خاتوو "پووران درەخشەندە" بە ھاوڕێیەتی لەگەڵ "غوڵامڕەزا ئازادی" ـ بەڕێوەبەریی وێنەگرتن، بەرھەمھێنەر و دەرھێنەری سینەمایی، خاتوو "مەرزییە بۆروومەند" ـ دەرھێنەری سینەمای منداڵان، "کەماڵ تەبریزی" ـ دەرھێنەر و "رەزا مەقسوودی" ـ سیناریۆنووس ئەندامانی لێژنەی دادوەرانی بەشی پێشبڕکێی "سینەمای ئێران"ی ٣٠مین خولی فیستیڤاڵی نێودەوڵەتی فیلمی منداڵان و مێرمنداڵانی ئێران لە شاری ئیسفەھانیان لە ئەستۆدایە.\nئەندامانی لێژنەی دادوەرانی بەشی پێشبڕکێی "بەرھەمە سینەماییە نێودەوڵەتییەکان"ی ئەم فیستیڤاڵەش بریتین لە: "کەیوومەرس پوورئەحمەد"، خاتوو "رۆئیا تەیمووریان"، "بێھرووز شوعەیبی"، "عەلیرەزا خەمسە" و "وەحید نیکخواە ئازاد" و ھەروەھا ئەندامانی لێژنەی دادوەرانی بەشی پێشبڕکێی فیلمە ئەنیمەیشنییەکانی "سینەمای ئێران"یش بریتین لە: خاتوو "مەھین جەواھریان"، "ئەمیر محەمەد دەھێستانی"، "رەوانبەخش سادقی"، "بەھرام عەزیمی" و "عەلیرەزا گوڵپایگانی".\nئەندامانی لێژنەی دادوەرانی بەشی پێشبڕکێ کورتە فیلمەکانی "ئیسفا" لە ئەستۆی "پەیمان نەھان قودرەتی"، "مورتەزا علی عەباس میرزایی" و "کاوە مەزاھیری" و ھەروەھا ئەندامانی لێژنەی دادوەرانی "یۆنیسێف" بریتین لە: خاتوو "مەھتاب کەرامەتی"، خاتوو "بەھارە یەگانە فەرد" و خاتوو "بەھارە ئەندیشە راد".\nئەندامانی لێژنەی دادوەرانی بەشی پێشبڕکێی "نێودەوڵەتی"یش بریتین لە: "ئارماگان باڵنتین" لە وڵاتی نیووزلەندا، "ئۆرۆسلاو ریش" لە وڵاتی ئەڵمانیا، "فلۆرت وێن ئێسپێندۆنک" لە وڵاتی ھەڵەندا و سەرۆکی فیستیڤاڵی "سینە کید"، "دیانا فارس" دەرھێنەری سووری، "شەھاب ئیسەفندیاری"، "خاتوو فریشتە تائێرپوور" و "ئێنیس لاسوود" دەرھێنەری توونسی و ھەروەھا ئەندامانی لێژنەی دادوەرانی بەشی پێشبڕکێی "نێودەوڵەتی" ئەنیمەیشنی ئەم فیستیڤاڵەش بریتین لە: "فرانک وارسانی" لە وڵاتی ھەنگاریا، "ناتالیا چێرنیشوا" لە وڵاتی رووسیا، "ئێلێکساندێر سان" لە وڵاتی ھۆنگ کۆنگ، "جێرھارد کلین" لە وڵاتی ئەڵمانیا و "سەعید تەوەکولیان" مامۆستای زانکۆ و ئەنیمەیش ساز لە وڵاتی ئێران.\n٣٠یەمین خولی فیستیڤاڵی نێودەوڵەتیی فیلمی منداڵان و مێرمنداڵانی ئێران بە بەرپرسیاریی "عەلیرەزا رەزاداد" بە بەشداریی بەرھەمی سینەماکاران زیاتر لە ٥٠ وڵاتی جیھان لە چەندین بەشی پێشبڕکێی و دەرەوەی پێشبڕکێی رۆژی ھەینی ٣٠ی حوزەیرانی ٢٠١٧ بە بەڕێوەچوونی جەژنی گەورەی پەپوولەکان لە باغی نوور لە ئیسفەھان دەستی پێکرد و تاکوو رۆژی پێنجشەمە ٦ی تەمووزی ٢٠١٧ بە نمایشی کۆمەڵێک فیلمی ئێرانی و بیانی لە پەردیسی سینەمایی چھارباغ، سینەما فەلەستین و سینەما سێپاھان درێژەی دەبێت.


پریاسکه‌یه‌ک له ڕۆژگاری ئه‌نفاله‌وه….ڕووناک شوانی – Denegkan\nپریاسکه‌یه‌ک له ڕۆژگاری ئه‌نفاله‌وه….ڕووناک شوانی\nbyڕوناک\tApril 14, 2009\tجینۆساید\nپریاسکه‌یه‌ک له ڕۆژگاری ئه‌نفاله‌وه\nئازاری یاده‌کانی کاره‌ساتی ئه‌نفال نه له ژماردن دێن، نه‌یش کۆتاییان هه‌یه . هه‌موو کاتێک له‌گه‌ڵ بیستنی ئه‌و وشه‌یه‌دا، موچوڕکێکی پڕ له ئازار به جه‌سته‌مدا دێت. ئاهێکی پڕ له حه‌سره‌ت ناخم ده‌خواته‌وه و له سینه‌مدا ده‌مێنێته‌وه. لێ ئه‌و خه‌مه‌ی که زێده‌تر حه‌سره‌ته‌که‌م چڕتر ده‌کاته‌وه، ئه‌و منداڵانه‌ن که که‌س و کاریان به به‌رچاویانه‌وه ئه‌نفال کران، و خۆیان به په‌رتووکێک یادی تاڵه‌وه به‌ره‌و تووله ڕێیه‌کانی جه‌نگه‌ڵی ژیان ملیان نایه‌وه و به‌ره‌و ناوچه‌کانی خۆیان گه‌ڕانه‌وه. ئێستا ئه‌و مێژووی خه‌مانه پێگه‌شتوون، ئه‌و ئازاره له گه‌ڵیاندا باڵای کردووه و گرێکوێره‌کانی دڵیان ئاڵۆزتر بوونه‌ته‌وه و تا هه‌تایه به که‌س ناکرێنه‌وه. بۆشاییه‌کانی ژیانیان به هیچ وشه و ڕسته و پاره پولێک پڕ نابێته‌وه. خه‌مێکی قووڵ له چاوه‌کانیاندا په‌نگی خواردۆته‌وه، ئه‌وه‌ی که خۆی به زانای خوێندنه‌وه‌ی خه‌م ده‌زانێت، با بوێر بێت و بفه‌رموێ له نهێنی ئه‌و حه‌سره‌ته‌ی منداڵانی کوردی خه‌ون ئه‌نفالکراو بگات، مه‌حاڵه بتوانێت کلیلی ده‌رگای ئه‌و دڵانه بدۆزێته‌وه!!! ئه‌و گه‌نجه پیرانه دایک و باوکێکیان گه‌ره‌که که سه‌رله نوێ ژیانیان پێ ببه‌خشێته‌وه، ماڵێکی پڕ له ڕووناکی و شارێکی تژی له چراخان ئه‌واتن، ئه‌وان که‌ناریکی ئارامیان ئه‌وێ که له‌گه‌ڵ شه‌پۆلدا خه‌مه‌کانیان به ده‌ریا بسپێرن. نه‌ک سه‌رقافڵه‌کانی وشه ئێسک قورسه‌که‌ی ئه‌نفال موڵکداری شاره‌که‌یان بێت و به خه‌مه‌کانیان پێبکه‌نێت و ته‌مه‌نی لاوێتیشیان ئه‌نفال بکات.\nزامیکی دیکه که هه‌توانی له‌لای هیچ ده‌رمانسازێکی سه‌رده‌می عه‌وله‌مه‌یش په‌یدا نابێت، ئازاری کچه جوانخاسه‌کانی ده‌ڤه‌ره ئه‌نفالکراوه‌کانه، که ئه‌مڕۆ به قه‌یره کچانی پاش ئه‌نفال ناسراون. ئای له خه‌ون و خه‌یاڵه نه‌زۆکه‌کانی ئه‌و به‌دبه‌خته‌یله، داخ له بوخچه نه‌کراوه‌کانی ئه‌و بووکه نازارانه‌ی وڵاته بێکه‌سه‌که‌م. کێ بێت و گوێ له داسانی شه‌وگه‌له پڕ دێوه‌زمه‌کانی ژووره تاریکه‌کانی عه‌رعه‌ر و نوگره‌سه‌لمان و زریکه‌ی ئه‌و که‌نیشکانه بگرێت، کامه رێخراوه‌ی ژنانه ئه‌و لوغزانه هه‌ڵدێنێت و په‌ی به نهێنیه‌کانی په‌لکه سپیه‌کانیان به‌رێت؟؟ ئاخۆ له‌م دنیای پڕ له ته‌کنۆلۆژیا نوێیه‌دا، هۆیه‌کی ڕاگه‌یاندن ده‌ست ده‌که‌وێت، ئه‌و زریکانه به ده‌نگ و ڕه‌نگه‌وه به‌ره‌و هۆڵی کۆبوونه‌وه‌کانی رێکخراوه‌ی مافی مرۆڤ و مافی ژنی ئینسان، ژنی کورد بگوێزێته‌وه؟؟!! گه‌لۆ چی خه‌مگه‌لێکی دیکه هه‌ن که هه‌نووکه په‌یمان پێ نه‌بردووه و هه‌رگیز ده‌رکی ناکه‌ین!! که‌وابێت دروسته ئه‌گه‌ر ئێمه مرۆڤی سه‌رده‌می ئه‌نفال به به‌دبه‌ختترین مرۆڤی مێژووی نه‌ته‌وه‌که‌مان له قه‌ڵه‌م بده‌ین.\nPrevious گۆڤاری هه‌نار ژماره 38\nNext ــ دیالۆگی نێوان نوام چۆمسكی‌و میشێل فۆكۆ ــ


فەرماندەیەكی پارتی؛ پێشمەرگە ئەركی پاراستنی بیرە نەوتییەكانی گوێریان لە ئەستۆدایە - تۆڕی میدیایی خەڵک\nفەرماندەیەكی هێزی پێشمەرگە ڕایدەگەیەنێت ، هێزەكانی پێشمەرگە ئەركی پاراستنی بیرە نەوتیيەكانی گوێریان لە ئەستۆدایە، لە ئامادەباشیدان بۆ پاراستنی بیرە نەوتییەكان و ڕێگە بە هیچ هێزێك نادەن ، لەو بیرە نەوتیانە نزیك بێتەوە.\nلیوا عیرفان حەمەخان، فەرماندەی هێزی پێشمەرگە سەر بە پارتی دیموكراتی كوردستان بۆ دەنگی ئەمریكا ڕایگەیاندووە، هێزەكانیان بەشێك لە بیرە نەوتیەكانی گوێر دەپارێزن، هەمیشە لە ئامادەباشیدان، نەك تەنها بۆ پاراستنی بیرە نەوتیەكان، بەڵكو ئەو ناوچانە سەنگەری ئێمەن و خوێنمان تێدا ڕشتووە، هەر جوڵەیەك هەبێت، ئێمە ئامادەین بۆ بەرپەرچەدانەوەی.\nڕاشیگەیاندووە، 12كم لەنێوان ئێمە و هێزە عێراقیيەكان ناوچەی موحەرەمەیە، نە ئەوان بۆیان هەیە بێنە ئەو ناوچەیە، نە ئێمەش تەجاوز دەكەین، هەرچەندە بەپێی هەندێك زانیاری، هێزەكانی حەشدی شەعبی لەو سنورە، چاویان بڕیووەتە بیرە نەوتیەكان.\nئاماژەی بۆ ئەوەشكرد، جوڵەی چەكدارەكانی داعش لە سنورەكە هەیە بە شێوەی مەفرەزەی چەكداری بۆیە هێزەكانیان سەنگەر سازیان كردووە و ئامادەن بۆ وەڵام دانەوەی هەر هێرشێك گەر بكرێتە سەریان.\nئاشكراشیكرد، ئەوانەی بەمووشەك هێرشیان كردە سەر هەولێر ، هێرشبەرەكان سەنگەری پێشمەرگەیان نەشكاندووە، ڕەنگە وەك مەفرەزەی پارتیزانی دزەیانكردبێتە سنورەكە، بۆیە گواستنەوەی چەك و تەقەمەنی و ساروخ، نازانم لە چ قۆڵێكەوە هێنراوە، ڕەنگە خەڵكیان هەبێت ، یاخود مەسەلەكە دەستی گەورەی لەپشتەوە بێت، بەڵام لەهەموو دونیا، مەفرەزەی پارتیزانی دەتوانێت بجوڵێت، تەنانەت لە وڵاتە زلهێزەكانیش.